text:
Cu grato placer Garage Cordia Aruba a entrega varios vehiculo na Cuerpo Policial Aruba (KPA). Nan a entrega dos bus pa transporta grupo grandi di personanan, un auto SUV marca Toyota modelo RAV4 Hybrid pa gasta menos gasolin, un Pickup Toyota Landcruiser pa lastra e Boto di Polis y dos Toyota Yaris. Danilo Werleman, CEO di Garage Cordia Aruba, a sigura di ta masha orguyoso cu husticia y Gobierno a bolbe mustra nan confiansa di semper den autonan di e marca Toyota. Nan ta conoci pa autonan duradero y hopi gusta y ta spera cu por uzanan pa hopi aña mas y cu hopi placer.
Di parti di Cuerpo Policial, Errol Zebeda a comenta cu nan a pidi diferente compania pa haci un oferta. A analisa e ofertanan aki y finalmente a scoge diferente auto pa uza den Cuerpo Policial. Tin dos bus Toyota Coaster cu Scol di Polis ta uza pa transporta e aspirantenan y si ta necesario, na momento di accion, tambe nan por transporta personal cu e busnan. Tin un pickup Toyota Landcruiser pa Maritiem Politie. Ta trata aki di un pickup fuerte cu por lastra boto. Tambe a busca un Toyota RAV4 cu ta pa e departamento forensico di Polis, pa ora algo pasa na un luga pa nan por yega eynan y haci trabao di investigacion. Tambe tin dos Toyota Yaris chikito cu ta pa entre otro e bode, cu ta bay diferente warda y oficina di Gobierno pa busca post y material. Tambe tin un auto pa magazijn, cu ta percura pa departamentonan haya nan diferente materialnan.
Frank Dennert, COO di Garage Cordia Aruba a conta cu for di aña pasa a cuminsa cu un destaho publico y despues di esaki nan a compara e autonan y scoge riba tur e dealernan cua auto pa cua departamento. Cuerpo Policial a scoge for di Garage Cordia Aruba pa nan haya diferente auto, manera ya menciona, cual ta un mescla di auto cu nan tin mester pa nan por lease pa cuater aña. Den e leasenan tambe ta pone nan exigencianan, stickering, cierto tint, depende di e funcion y Garage Cordia Aruba a pone den un pakete. Tur esey ta bin extra depende di e rekisitonan cu Cuerpo Policial tin mester pa e autonan.
Garage Cordia Aruba tin su garage y bodyshop, pa instala tur cos hunto den un solo pakete cu na momento di entrega di e autonan, nan tin tur cos inclui. Den pasado Garage Cordia Aruba y Cuerpo Policial a traha caba entregando autonan di bon calidad cu ainda nos por mira ta core riba caminda. Esaki ta un muestra di durabilidad y e confiansa cu tin entre e partnernan aki.
Awo cu e adkisicion di e flota nobo di auto pa Cuerpo Policial, a keda demostra cu Garage Cordia tin autonan di calidad haciendo cu e confianza ta mas grandi cu nunca.


c: text/html

text:
Tag Archives: Dia Internacional di Hende Grandi
Feliz Dia Internacional di Hende Grandi
Nos Grandinan a y ta aporta grandemente na nos pais. Nos Grandinan ta nos fundeshi. Respeta, cuida y celebra nan awe y tur dia! Di parti di Banco di Seguro Social Aruba, un feliz dia na tur nos 21.539 pensionado!
Feliz Dia Internacional di Hende Grandi
Banco di Seguro Social ta felicita tur nos grandinan di Aruba awe riba Dia Internacional di Hende Grandi. Masha danki na tur nos grandinan pa e guia, sabiduria y apoyo di semper.

robotstxt: allowed

filter: keep


text:
KRALENDIJK – Awe mèrdia alrededor di 12’or un reportero di Radio Live 99.9 FM a hasi un paseo den sentro di suidat. Ta e momentu mas okupá di dia i ta tuma bo por lo ménos 10 minüt pa por pasa mèrdia den sentro si suidat di un banda pa otro. Ta notabel un kaida drástiko di tráfiko. Práktikamente niun hende riba kaya den e área ariba menshoná. Algun outo ta bai bin i nada mas. Ta notabel ku e suidadano ta tuma e situashon na serio, kumpli ku loke ta e regla pa evitá kualke kontakto innesesariamente ku hende. Ta hopi bon pasobra si a kaso un persona tin kisas un simpel grip, e no por pega un otro kuné. Komunidat ta aktua korekto. Danki Dios, na Boneiru no tin niun kaso di e vírùs di corona.
KOMUNIDAT DI BONEIRU TA ASUMÍ NAN RESPONSABILIDAT
KRALENDIJK – Awe mèrdia alrededor di 12’or un reportero di Radio Live 99.9 FM a hasi un paseo den sentro di suidat. Ta e momentu mas okupá di dia i ta tuma bo por lo ménos 10 minüt pa por pasa mèrdia den sentro si suidat di un banda pa otro. Ta notabel un kaida drástiko di tráfiko. Práktikamente niun hende riba kaya den e área ariba menshoná. Algun outo ta bai bin i nada mas. Ta notabel ku e suidadano ta tuma e situashon na serio, kumpli ku loke ta e regla pa evitá kualke kontakto innesesariamente ku hende. Ta hopi bon pasobra si a kaso un persona tin kisas un simpel grip, e no por pega un otro kuné. Komunidat ta aktua korekto. Danki Dios, na Boneiru no tin niun kaso di e vírùs di corona.


text:
PARTISIPÁ!
Participacion solo pa hende ku un limitashon!
Esaki ta mi bida. Esaki ta duna mi bida kolor…
Bo tambe ta gusta poesia ?
Bo tambe ta skibi poesia ?
Bida ku un limitashon no ta fasil.
Bo tin gana di partisipá?
Pa medio di esaki MIVaBo ta invita boso pa partisipá den nos kompetensha di skibi poesia.
E por ta un poema, un rima of un versje….
Por skibi na Papiamentu of na Hulandes.
Pero e mester ta for di bo mes man.
Si bo tin difikultat ku’ne y mester di yudansa.
MiVaBo ta ofrese workshop pa siña hasi esaki.
Entrega bo poesia prome ku 1 di November awor.
Ganador ta ser anunsiá dia 3 di desember riba dia internashonal di personanan ku un limitashon.
“Por meil e poesianan pa: mivabonaire@gmail.com Si boso ke pa nod di MiVaBo ta pasa tuma e poesianan, por pidi esaki den e meil tambe.”


text:
Oranjestad-Tin mas cambio na caminda den nos pais. E ta bay poco poco, pero e cambionan ta structural, duradero y ta haci Aruba, su institucionnan y fondonan mas stabiel y miho prepara pa futuro. E cambionan cu tin na caminda ta riba tereno di belasting, di enseñansa, den salubridad y den oportunidadnan economico. Den turismo y den infrastructura. Nan ta hopi y nan tur ta na interes di Aruba. E cambionan nan caminda ta pa mehora nos bida diario, nos seguridad y crea oportunidadnan nobo pa nos mes y nos jiunan.
BENEFICIO DI CADA CAMBIO
Cada uno di e cambionan cu tin na caminda tin beneficio pa nos pais y nos hendenan. E cambio den sistema di belasting tin diferente beneficio. Pa doñonan di trabao e ta ensera un simplificacion di e forma di paga belasting, tin un reduccion di belasting riba ganashi pa e doñonan di trabao y ta reduci e costo di tuma hende na trabou. E cambio di belasting ta beneficia trahadornan tambe. Menos placa ta bay sali di nan salario cu ta nifica cu nan ta keda cu mas placa den cartera pa nan mes dicidi con pa usa esaki pa nan famia. Lo sigui controla e costo di bida lo mas posibel. Ora prijsnan subi den otro paisnan di unda Aruba ta importa productonan, esey lo pone prijsnan subi.
E cambionan den cuido di nos salud ta sigura entre otro cu e seguro medico AZV cu ta cubri tur nos gastonan di cuido de salud, ta bira mas sigura di su entrada awor y den futuro. E placa cu BAZV ta acumula ta bay completamente pa cuido di nos salud. E construccion di e hospital nobo ta nifica cu e cuido di salud den hospital ta bira miho. Cu e facilidadnan nobo di e hospital e docternan por duna un miho cuido na nan patientnan. Door di e cooperasion cu otro paisnan, e cuido cu hende no por haya na Aruba lo sigui wordo duna nan Corsow, Hulanda of otro pais serca. E cambionan den e forma di traha di docternan, ta nifica cu gradualmente e mehoracion di e servicio na patientnan lo mester drecha. E kehonan serio cu tin awor aki mester conduci na mehoracion di e servicio y cuido.
E cambionan den infrastructura ta ensera cambionan cu pa mas cu 30 aña ta papia di nan na Aruba. Awor no ta papia mas. Ta haci! E mudamento di e waf di carga pa Barcadera ta nifica cu e waf na Playa por wordo renoba pa sirbi e barconan crusero miho. Un miho waf y un centro mas bunita ta nifica mas turista di barco pa keiro y cumpra cos den centro di Playa. E construccion di e “GREEN CORRIDOR” entre San Nicolas y Playa ta nifica un miho comunicacion, mas sigur, mas lihe pa habitantenan di tur parti di Aruba. E ta nifica tambe mas oportunidad pa actividad economico pariba di brug. Esaki ta algo cu inversionistanan semper a bisa. Cambionan den turismo ta ensera e seguridad cu gobierno di Aruba por keda maneha turismo segun necesidad y interes di henter Aruba y sigura cu tur hende na Aruba y tur parti di nos isla keda haya beneficionan di nos turismo.
Rene Herde: “Cambio tin biaha ta spanta hende. Tin hende cu kier pa tur cos keda manera e tabata. E realidad ta cu como pais y como hende nos no por para keto. Nos tin cu cambia y prepara pa cambio tur rond di nos. Esey ta sigui. Sinta haci nada ta nifica perde oportunidad. E bon ta cu e cambionan cu ta na caminda awor ta cambionan cu nos mes a scohe pe y cu ta beneficia henter nos pais.”


text:
E mihó eksperensia di servisio posibel.
Written by Khalil Guribaldi on 13 November, 2020
Nos ta konfirmá ku tabatin un suseso lamentabel na nos store na Saliña durante kua un kliente a insultá, menasá i a físikamente konfrontá nos personal. E salú i seguridat di nos staf i di nos klientenan ta nos prioridat mas grandi,i nos a tuma e pasonan nesesario pa sigurá ku nos ta proveé un ambiente di trabou/negoshi ku ta seif p’asina mitigá e posibilidat pa tipo di susesonan aki ta tuma lugá den futuro den nos área komersial. Nos sa ku e servisionan ku nos ta proveé ta importante i nos tin tambe e deber pa sigurá ku e aporte ku nos ta brinda na nos klientenan ta na un nivel haltu. Miéntras ku ainda nos tin trabou pa loke ta trata esaki, nos ta hasiendo gran progreso i ta sigui komprometé na fortalesé e relashon ku nos klientenan dor di proveé e mihó eksperensia di servisio posibel.” ̶ Danny Macaya, Country Manager


text:
RIBA LOCALIDAD OAA
Mester tin propio device/ laptop y accesibilidad na internet pa repasa e materia/ traha tarea. Mester tin conosimento con pa traha cu computer y bay online. Mester tin propio aplicacion di Microsoft Excel 365 of version 2019.
Den e curso aki bo ta siña e basico con pa traha tabel cu cifra, formule, etc, di MSO Excel.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
CEDEHM tawatin su prome “Gender Sensitivity training to first responding police officers” pa 2021
Dialuna dia 11 di Januari 2021. Cedehm tawatin su prome “Gender Sensitivity training to first responding police officers” pa e aña aki. Tawata un dia hopi interesante unda e polisnan a participate activamente den diferente caso y a hasie hopi intercambio di informacion. Cedehm ta contento y ta desea pa sigui traha den forma estrecho cu miembronan di K.P.A. Dia 26 di Januari 2021 lo tin e siguiente training cu ta premira di lo ta un otro dia fructifero.


text:
ImSan a trata su prome 100 pashentnan cu radiotherapia existosamente!
ORANJESTAD – Diahuebs merdia Minister di Salubridad Publico Sr. Dangui Oduber a bay ImSan pa un ceremonia di e 100 pashent cu a haya radioterapia na e centro medico na San Nicolas. Ainda por recorda cu dia 2 di april di e aña aki e afdeling di radiotherapia a trata nan prome pashent. Un proyecto cu e gobierno aki a kere aden, a pone fondonan disponibel cu awor ta keda cristalisa.
Esaki ta nifica cu pashentnan residencia aki na Aruba no lo mester bai mas den exterior pa esaki. Esaki ta significa cu e pashentnan lo keda den su seno familiar. Na mes momento esaki lo reduci e costonan di AZV pa cu pashentnan cu ta wordo manda den exterior pa tratamento di radiologia.
Minister Oduber a anuncia tambe cu a pone 1 miyon florin di AZV disponibel pa percura pa e 12 cambernan den ImSan bai den uzo pa pashentnan por pasa anochi na e centro medico. ImSan lo haya 22 camber extra total y dentro di poco ImSan lo haya su JCI accreditation cu lo significa cu nos lo cuminsa cu turismo medico. Di e manera aki Gobierno ta keda mustra cu hechos cu e ta kere den e desaroyo di San Nicolas.
Nos maneho di salud publico ta dirigi riba mehora e calidad di cuido y servicio. Cu e logra aki nos ta logrando mehoracion den cuido pa nos hendenan. Imsan su vision y su desaroyonan pa cu cuido medico ta cuadra cu e vision di Gobierno di Aruba cu ta pa mehora e calidad di cuido na Aruba y como tambe crea un plan sostenibel pa Aruba pa asina e fondonan di AZV ta sostenibel pa den futuro. Mirando e crisis cu nos ta aden aworaki, sigur esaki ta caminda cu nos por reduci e gastonan di AZV. Tur esaki sigur ta cuadra cu vision di nos Gobierno.
Minister Dangui Oduber den nomber di Gobierno kier felicita e visionario Dr.Joel Rajnherc y full team di ImSan Aruba y partners Di Miami Cancer Institute y Baptist Health. Awe ImSan a marca historia un biaha mas.
E “milestone” aki ta uno historico pa cuido medico y cu nos tur na Aruba mester ta orguyoso di dje. Nos ta Transformando cuido medico na Aruba pa un mihor cuido, calidad y servicio. Nos ta kere den e desaroyo di San Nicolas. Cu accionan y decisionan concreto nos ta logrando cambionan positivo pa cuido medico na Aruba.
Sinti e cambio.


text:
Weststraat – Diadomingo den oranan di anochi polis ta ricibi un informacion cu tin un persona di edad drumi riba acera den e area di Tat Fat den Venezuelastraat. Aparentemente e homber lo tabata maltrata.
Home Uncategorized Homber maltrata a resulta di no tabata ni malo, ni maltrata, pero...
Homber maltrata a resulta di no tabata ni malo, ni maltrata, pero burachi drumi den porta di Tat Fat
Mesora a manda un patruya di polis y un ambulance na e sitio, na yegada polis ta ripara cu ta trata di un conoci di nan y na prome instante e tabata mustra mane malo
Despues di un rato ambulance ta yega na e sitio y ta bin nota cu e persona no tabata ni maltrata y mucho menos malo, e persona aki tabata basta bou influencia di alcohol.
Despues cu personal di ambulance a controle nan a bahe na su cas cu ta keda eybanda mes.


text:
Un wega crucial pa ambos ekipo mirando e contratempo cu ambos a haya den nan prome tres weganan di campeonato, River cu 2 punto so y La Fama sin punto den tres wega. Un victoria pa un di nan dos lo nifica salida di e parti abou di tabla di clasificacion.
E wega a cuminsa cu hopi dinamismo, coremento y entrega di ambos ekipo, den e prome 30 minuut nan hasta nos por a observa cu e wega tabata di banda pa banda, ambos cu bon yegadanan, un wega mas bien ‘habri’ y bistoso, e unico cu no a bai mucho bon tabata e tironan, cu no tabata mucho di peliger, e calidad den e area penal nan tabata hasi falta, esey no a kita cu e wega tabata bon, ora hungadonan ta entrega nan mes y bataya, tambe ta algo di admira.
E ida y buelta riba tereno a caba tambe den un “stalemate” te cu pitaso final di referee Maestre pa halftime bai aden, cu e anotacion di 0-0.
Den e di dos mita La Fama ta sali cu hopi vigor y iniciativa, y ta tira den atake di biaha cu intencion pa anota y bai ariba. Na minuut 47 La Fama den un bon yegada den area penal di River ta haya un penalty, pero e tiro ta bai dal den palo di gol pa salba River. Net dos minuut despues na minuut 49 ta La Fama cu un tiro potente for di distancia pero atrobe sin concretisa.
For di minuut 50 e wega a cuminsa ta di banda pa banda atrobe, un deleite pa e fanaticonan. E bon yegadanan a rekeri hopi bon protagonismo di ambos portero, Gilbert Bautista di La Fama y Eugene Tromp di River Plate.
River tambe tabatin chens di anota, na minuut 54 cu un tiro salba pa Bautista y e chens grandi na minuut 58 unda Luis Franken cu un tiro violento cu ta dal den palo di gol di e Savaneteronan.
La Fama ta contesta cu hopi peliger atrobe na minuut 64 unda portero Tromp mester a hasi un salida relampago pa salba River di un gol. River atrobe na minuut 68 unda Carlos Quandt ta faya di cabes net na banda di gol, atrobe na minuut 70 portero Bautista di La Fama ta salba su ekipo ora cu e ta tapa un bala cu despues ta bay dal den lata pa sali bons bek den area chika unda cu un defensa ta rechasa.
Na minuut 72 alfin ta La Fama cu un yegada spectacular di Pieter Susebeek, cu tabatin un tremendo partidaso por cierto, a hasi e anotacion 1-0 pa La Fama. Net un minuut despues, na minuut 73, River ta responde pero e bala di Franken ta dal atrobe den palo di gol. E wega a keda 1-0 pa La Fama. For di minuut 80 ta La Fama mes tabata comanda den e wega y ta haya mas chens pa aumenta e marcador na minuut 84 y 87, ambos di Susebeek atrobe!
Cu e wega completa den tempo reglamentario, Referee Maestre ta duna 6 minuut di tempo extra! River ta tira dilanti y La Fama tabata defendiendo bon. Den e di tres minuut (90+3) di tempo extra, River Plate di Madiki ta haya un penalty, den e cobro di e penalty di Fladimy Francois e bala ta dal den tubo salbando La Fama, pero, Referee ta constata cu tabatin “encroachment” den e proceso, hungadonan di La Fama a drenta area penal prome cu e tiro penal. Francois ta haye ta tira di nobo, pero, “que casualidad”, atrobe tabatin e mesun infraccion di La Fama, e bala mes tambe a dal den tubo atrobe! Despues di hopi protestanan e di tres tiro di penalty a wordo cobra atrobe unda Francois finalmente ta duna River e empate di 1-1. Un minuut despues River ta hasta haya un bon yegada den area penal atrobe y tabata parce cu tabatin falta pa penalty, e bandera di e asistente a bai ariba indicando esey tambe, pero referee Maestre no a otorga e penalty aki pa River. Asina pitaso final a yega, empate 1-1 entre River Plate y La Fama. Un bon wega cu hopi drama den e segundo tempo y te na final. River ta keda awo cu tres punto, mientras cu La Fama ta haya nan prome punto di e campeonato, e por tabata 3 punto pa nan! Nos ‘Man Of the Match’ ta Gilbert Bautista, portero di SV La Fama.


text:
E campeonato 2018-2019 di Division Femenino a inicia cu e encuentro entre SV Dakota y SV Arsenal. E prome wega di e campeonato a reparti 1 punto na cada team despues cu esaki a termina empata 0-0. Ambos team a ricibi oportunidad pa anota gol, pero no a logra esaki, unda cu e keepernan tabata atento riba cada hugada.
Pa e prome wega contra SV Dakota, segun Pedro Morillo, coach di SV Arsenal, aña pasa nan prome wega a keda tabla contra e team di Dakota. E ta haya cu e damanan di Arsenal a hunga bou di nivel, pasobra e team no tabata completo durante training. Na final e wega a termina empata, unda cu nan a haya 1 punto respectivamente.
SV Arsenal a subi tereno buscando e prome 3 punto, segun coach Morillo. Nan a haya dos oportunidad pa anota y no a probecha di esaki. Coach Morillo ta contento cu e wega a termina empata y cu nan a haya 1 punto, pasobra esaki tambe ta yuda nan.
E prome wega di e campeonato por a bay ambos banda, asina Ferdinant Robert di SV Dakota a indica. E team di SV Arsenal ta un team y a haya oportunidad pa anota gol, mientras cu SV Dakota tambe a haya oportunidad. Tin caminda pa mehoracion y mester traha riba esey, el a sigui indica. Durante e wega a mira kico a bay bon y malo. Desde esey lo bay train e partinan cu a bay menos bon.
Aworaki e parti di mehoracion ta importante p’e team. E siguiente wega di SV Dakota lo ta diamars dia 23 di October pa 8:00pm, unda nan lo ta enfrentando RCS. SV Dakota ta invita su fanaticada pa yega Compleho Deportivo Frans Figaroa. SV Arsenal su segundo encuentro lo ta dia 22 di October y esaki ta contra Britannia pa 8:00pm na Compleho Deportivo Frans Figaroa.


text:
Banzju
Seri di Herensia Kultural
Alvin “Buck” Caines a nase na St. Eustatius 75 aña pasá. Sabanonan frekuentemente a trese e hóben músiko bin toka na nan isla i 56 aña pasá Caines a disidí di keda. E ta kòrda ku sabanonan tabata gosa di konsiertonan di baile realisá pa amatùr; hendenan ta bini huntu espontáneamente pa toka banzju, kitara, drùm, maraka i otro instrumèntnan.
Banzju ta un instrumènt musikal popular pa su ligeresa musikal, su tamaño kompakto, i su uso fásil. Ta konosí ku e instrumènt ta di orígen afrikano. Katibunan trahando riba plantashi merikano a yam’é un instrumènt popular banjar, banza, o bangie. A introdusié universalmente via ‘19th century merican Minstrel shows’. Si el a bini Caribe via e popularisashon merikano akí òf via Inglatera o dirèkt via Afrika mester investigá ainda.
Caines ta kòrda kon hopi konsierto na e isla tabata kuminsá 8 or di anochi i kaba te ora solo sali. “Mayoria di nos no tabata sa lesa muzik”, el a bisa ku nostalgia, “tur hende tabata toka pa oido.” Tabata skohe i siña e melodianan via radio òf disko toká riba fonograf. Mayoria di músiko tabata skucha un piesa un biaha so i ya nan por a tok’é i wals tabata e muzik di balia mas popular. Awendia masha poko biaha tin suare musikal na Saba, komo televishon a okupá nan lugá, asina Caines ta pensa.
Sin embargo, ora resientemente un hende a pidié traha algun banzju e tabata enkantá. “Ora hende mira nan, nan ke un, sea nan sa toka òf nò,” tabata su komentario.
“Tempunan ayá, semper nos mes tabata traha nos instrumèntnan,” el a añadí.
A tuma Caines un siman pa el a traha kada instrumènt. E no tin hèrmènt eléktriko pa traha kun’é i el a usa solamente material ku ta haña na Saba. E promé paso tabata pa traha kurpa di e banzju ku un pida palu di mahòk ku ta krese riba seru na Saba. Ora el a krea un disko di aproksimadamente 5.5 dùim den diameter i 2.5-3 dùim diki, e ta koba ku beitel i martin un sènter di 4- dùim, lagando un drùm na forma di ‘donut’. E nèk, e diapasòn (kaminda e dedenan ta move ariba) i e winchi (pa ahustá e kuèrdènan) ta trahá di un simpel pida palu di pispein, sin inkrustashon.
Ta pega, ku leim di karpinté, e pida largu di 15¾- dùim na e drùm, ku un otro pida na forma di rabu di palomba. E ta dun’é e ora ei dos man di vèrnis.
E trastenan riba e diapasòn ta di waya di telefòn di koper ku Caines a hasi plat. El a orkestrá e diapasòn promé ku e hinka e 12 trastenan horizòntal, kada un mas o ménos 1½ dùim largu, kaba el a yena henter largura di e diapasòn, hasié pareu. El a usa un pida ‘shingle’ di palu pa traha e brùg prinsipal, ku el a hinka nèt riba e delaster traste serka di e winchi.
Entretantu el a logra haña pida kueru di konènchi serka un bisiña. El a laga e kueru bèrdè seka promé ku el a span e riba su rudia i usa un blet fleksibel pa kita e kabeinan. Kaba el a span e kueru sin kabei i kolog’é banda di su kasita pa e seka na solo. Despues ku el a seka, el a pone e kueru kurti den awa – sin nada di kímiko aden – pa e bira suave. Ku kuidou Caines a span e kueru muhá riba e drùm di mahòk i want’é bon ku klabu chikititu sin kabes. E kueru ta hala sera ora e seka. E ora ei e ta skür e te ora e bira masha fini, manera pèrkamènt dòf. Seguidamente ta bini e tokenan final: Ku un tiki aluminio ta forma un rant riba un otro erante di ‘donut’, ku ta dobla riba rant di e drùm di mahòk, pa sigurá e pèrkamènt. E rabu kaminda ta bai pega e 4 kuèrdènan ku a kumpra na pakus, ta pega na bòm di e drùm i ta hinka e 4 klavianan pa ahustá e kuèrdènan den burakunan borá den e winchi. Último kos pa agregá ta e brùg di pia, tambe kobá for di un pida shingle, pa wanta e kuèrdènan for di e drùm di pèrkamènt.
Caines ta serka di bende e sobrá banzjunan. Asina el a kaba monta e kuèrdènan e tabata kla pa toka nan pa kualke hende interesá. “Si bo kuida e instrumènt, e ta durabo hopi tempu,” asina Caines ta mustra.
Portrèt
Buck Caines ku un banzju akabá na man robes, i trabou den proseso na man drechi.
Teksto i foto: Suzanne Nielsen


text:
KRALENDIJK – E kompania di aviashon lokal EZ Air ta bai amplia su flota ku mínimo dos avion mas. E kompania di EZ Air ya tin 2 avion tipo Beechcraft ku un kapasidat di 19 stul kada un. Aparte di nan 2, tin tambe un avion tipo Britten-Norman Islander ku por karga 9 persona abordo. Awor e kompania ta bai amplia ku dos avion mas den mitar di 2021. Ta trata di dos avion tipo Saab 340 ku kapasidat pa karga entre 20 pa 50 pasahero. E plan tabata kanando for di promé ku e problema di pandemia di CoViD-19 a presentá den e region aki. Esaki ta loke CEO Rene Winkel a bisa.
Winkel a bisa apesar di e situashon aktual di e pandemia, tabata notabel un nesesidat pa amplia e flota. E ruta entre e islanan ta rekerí mas stul. E ruta entre Boneiru i Sint Eustatius, tin bia ta rekerí mas espasio pa transportá maleta. Esaki tin di aber ku e peso riba e avion i mester laga algun maleta for di e buelo. Esaki no ta un sentimentu dushi pa ámbos, esta e biahero i e kompania di biahe. E ampliashon ku 2 avion mas pa e kompania, ta duna espasio pa amplia i bula mas destinashon den e region. Tin plan pa mas avion pa e kompania dependé kon kosnan kana. Por amplia ku por lo ménos 5 avion i e plan ta pa bula por lo ménos 10 destinashon regional.
KAMBIO GRANDI
Un kambio grandi pa e kompania EZ Air i tambe pa pasaheronan lo ta ku e avionnan nobo lo tin personal di kabina abordo. Avion di entre 20 pa 50 stul mester tin un steward òf stewardess na bordo en bista di seguridat di buelo. Presensia di personal di kabina ta hasi posibel tambe pa parti kos di kome i bebe na pasaheronan riba buelonan ku destinashon mas largu. Esaki ta loke Sueyenne Dammerman, kende ta direktor komersial di e kompania a bisa. El a traha den pasado komo stewardess pa e kompania Air Aruba. EZ Air durante e último 2 aña ku a pasa, a hasi hopi invershon i kambio den nan sistema di e kompania. Entre otro; sistema pa reservá pasashi i chek in pa medio di Internèt i ta transportá hopi karga. Pensioenfonds Caribisch Nederland (PCN) ta e fuente finansiero mas grandi di e kompania. E kompania EZ Air, apesar di e temporada fastioso, nan a sobrebibí entre otro hasiendo buelo di charter i transportá karga. Esaki sigur nan ta kontentu kuné i por a pasa i ta pasando e temporada finansieramente bon i ku e mira pa ekspanshon.


text: KRALENDIJK – Resultado di elekshon di 2019 ta e siguiente; MPB kuater asiento, DP tres asiento i UPB dos asiento. MPB i UPB a forma gobièrnu ku diputadonan Elvis Tjin Asjoe i Nina Den Heyer di MPB i James Kroon di UPB. Di e nuebe miembronan den Konseho Insular ta solamente sinku ta bai reunion. DP ta rabiá i ta akusá Gezaghèber Edison Rijna, presidente di Konseho Insular, di ta trek partij. Un miembro di MPB tin problema ku salú i no por ta presente na reunion. Lei ta bisa ku Konseho Insular ta konsistí di nuebe miembro. Pues DP tin ku kumpli ku su votadónan i MPB mester hasi máksimo esfuerso pa su frakshon ta kompletu. Tin mas asuntu ku ta toka pueblo ku meresé aklarashon di parti di Gobièrnu. Kon ta pará ku e relato di e eks direktor di R&O Ta kosnan ku e mes a laga hasi òf ku tabata den ehekushon kaba. Kon a yena e vakaturanan na R&O. Ta pa un kompania so a skohe pa tur trabou di konstrukshon di karetera, kua kompania ta kontrolá ehekushon di e trabounan. A skohe pa yu di tera bira hefe. Otro problema ta e awa ku ta keda para despues di yobida na Tanki Matrimonio. Ken mester remediá e kaya. Ki palabrashon tin? Kon ta ku e desaster den Saliña di Vlijt. Kuantu sèn e kos aki a kosta i ken a haña e botin mas grandi. Un yu di tera a entregá su retiru na TCB, un otro yu di tera no ta hefe di finansa mas, un yu di tera no por haña trabou na R&O pasobra e no tin eksperensia. Tokante Programa mènedjer Danny Royer ki dia ta sali mustra kiko a logra òf niun hende no mag sa. Ta bai privatisá V&P i Indebon?. Asuntu di Masterplan. Ken ta kere ku por skirbi un masterplan den seis siman. Si por, ya e eskoho ta hasí dia bieu i e rapòrt final ta kasi kla i a nombra un miembro di partido pa bira mènedjer di programa. Ta un shou di gaña gaña pa gana sèn tin riba lomba di pueblo i organisashonnan sosial ku ta kontribuí pa “Spek en bonen”. Masterplan 20-30 ta un frakaso pa motibu ku bo no sa kiko tin otro siman te pa bo sa kiko tin aki 30 aña na desaroyo. Ningun hende, a ni Nostradamus, no por mira den futuro. Na Bonaire ta dos persona so tin ku por pronostiká kiko por tuma lugá aki tres òf kuater dia. Nan ta Dòlfi Wout i Bano Pourier ku ta duna informashon tokante wer. Ta nan ta hasi trabou, di e kolorido EBT, den temporada di orkan, anto grátis. Un pregunta serio na Elvis: bo ta keda lider di MPB òf bo ta pasa e batuta pa Nina. E koló blou a kuminsá blikia i e koló bèrdè a kuminsá bria.


text:
Peticion pa persoonsnummer digitalisa
Studiante, bo tin mester di un persoonsnummer pa bo aplicacion pa un Arubalening? Awo bo por haci bo peticion pa un persoonsnummer na un manera digital.
Acudi na e website di Departamento di Impuesto: impuesto.aw/digitale-formulieren, click riba “Aanvraag persoonsnummer particulieren” y yena e formulario digital completo.
Info / Contact
Departamento di Impuesto (DIMP)
Pa asuntonan di Arubalening por busca [A] Arubalening den e alfabet menu riba nos pagina principalScroll To Top


text:
KOMUNIKADO DI KUERPO POLISIAL KÒRSOU 16 mei 2017 kontròl di tráfiko
KOMUNIKADO DI KUERPO POLISIAL KÒRSOU
158 / 2017
16 mei 2017
kontròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 16 di mei 2017, entre 9 or di mainta pa 1 or di atardi, personal di Warda di Polis Rio Canario konhuntamente ku personal di HH-2 (Handhaving 2) a tene kontròl di tráfiko riba Caracasbaaiweg.
Polis a para i kontrolá un total di 201 vehíkulo i parti un total di 60 prosèsverbal pa e diferente infrakshon kometé e.o. kore outo:
– sin faha di seguridat
– sin reibeweis bálido
– sin karchi ki kùr
– sin seguro bálido
– sin number di outo pagá.
Durante di e kontròl aki polis a konfiská tres (3) vehíkulo, kual nan a keda transportá ku kran pa Kurá.
Tambe a detené un (1) persona ku no tabatin e dokumentonan nesesario pa por permanesé riba nos isla.
E kontrolnan aki ta kontinuá.


text:
- taki fresco y bon paketa p’asina e no seca y por lo menos tres blachi (cu sintoma di malesa) di e mata afecta;
- pa mata grandi of den caso cu e sintomanan di malesa a plama hopi, tin cu haci un cita di bishita.
Promove salud di mata
Descripcion
Mata, mescos cu cualke otro organismo ta haya malesa, sintoma fisico y of sintoma di ta afecta door di malesa. Santa Rosa (DLVV) por duna conseho tocante di prevencion of tratamento di e malesa concerni. Obhetivo di e servicio aki ta, cu cooperacion di productor y publico en general, pa preveni malesa y plaga mas tanto cu ta posibel na Aruba. Den principio e servicio aki ta pa e productor di mata (agricultura), pero un publico mas amplio tambe por haci uzo di e servicio concerni.
Unda pa pidi'e? / Mas informacion na
Santa Rosa (DLVV) - Seccion di Agricultura y horticultura
Kico mi tin di hiba cu mi?
Cuanto e ta costa?
Te cu proximo aviso – no tin gasto envolvi.
Cuanto tempo ta dura pa hay'e?
Ta depende di e trabaonan: e por dura di un te cu un par di dia.


text:
Dia 17 di september ultimo a trata den Comision Central di Parlamento y despues den Reunion Publico un carta di Gobernador di Aruba, fecha dia 17 di september (nr. IS/017/21-22). Den e carta di Gobernador e ta pidi Parlamento pa su opinion encuanto di e retiro di Gabinete Wever-Croes y pa duna opinion encuanto candidatonan nobo pa forma parti di e Gabinete aki. E fraccionnan den oposicion no a bai di acuerdo cu nombracion di e ministers. E fraccionnan cu ta sostene gobierno si a bai di acuerdo cu e nombracion di e candidatonan nobo. Durante e reunionnan a expresa falta di informacion necesario di screening y e curriculum vitaes di e candidatonan. Wyatt-Ras den su discurso a trece dilanti cu el lo keda pendiente di informacion cu a ser pidi durante e reunion. Sinembargo te dia di awe e informacion no a ser manda Parlamento.
Netamente un gobierno cu tin integridad asina halto den su prioridadnan mester por ta transparente cu pueblo y duna tur informacion necesario. Pa haya informacion al respecto Parlamentario Mervin Wyatt-Ras a manda preguntanan pa gobierno pa por haya un contesta. Den e preguntanan e ta cuestiona alabes e hecho cu e minister cu lo ta encarga cu Asuntonan Social y Justicia tin casonan den corte y veredictonan contra di su persona dor di cual e no tin outoridad ni tin “omgangsregeling” cu su propio yui. Esaki no ta bon pa un Minister cu lo ta encarga cu educacion y relacion di mucha y su mayornan. E no por tin un “voorbeeldfuntie” of no por fungi como ehempel. Wyatt-Ras ta pidi e diferente veredictonan y documentonan al respecto, paso e ta ser aserca dor di ciudadanonan preocupa. Ta necesario pa aclarea e dudanan.
E hecho cu e mesun minister cu lo ta encarga cu Asuntonan Social y Justicia a haci cu su esposa mester a entrega su encargo como comisario di Polis pa e por bira minister tampoco no a cai den bon tera serca hende muhernan prominente. Aki un biaha mas ta cuestionabel si e por tin un “voorbeeldfuntie” of por ta ehempel pa e hende muhernan cu e tin cu traha cun’e den e departamentonan cu lo cai bao di dje manera “Vrouwenzaken” y fundacionnan cu ta atende cu hende muher y ta “empodera hende muher. Wyatt-Ras ta spera di por haya contesta ariba su preguntanan mas pronto cu ta posibel y no manera cu a pasa den e anja Parlamentrio anterior cu di e preguntanan cu a ser haci na ministernan 37% so a ser contesta.


text:
Pago di prima na SVb
Con e doño di trabao/compania por haci un pago na SVb?
Pago por wordo haci riba cuenta di banco di SVb.
Pagonan mediante banco por wordo haci riba e siguiente cuentanan di banco:
Pa pago mediante banco nos ta recomenda pa specifica e werkgeverscode di e compania pa cual ta haci pago, tambe e tipo di prima pa cual ta haci pago, acompaña pa e temporada y aña di aanslag of si ta pa un areglo di pago.
Ken SVb ta considera responsabel pa e pagonan?
Si un compania of doño di trabao no cumpli cu su cuenta, of no paga un boet cu el a haya, e siguiente persona(nan) ta wordo poni responsabel pa e pago:
– Pa un doño di trabao cu ta haci negoshi for di Aruba esakinan por ta e bestuur di un N.V. of Stichting. Si tin mas cu un doño di trabao nan tur por wordo poni responsabel personalmente.
– Pa un doño di trabao cu no ta biba riba Aruba of cual no ta estableci na Aruba e siguiente por wordo poni responsabel:
- E persona cual ta dirigi e compania na Aruba.
- E persona cual ta representa e compania na Aruba.
- E persona cual ta dirigi e trabao na Aruba.
Kico ta e procedura di cobransa y pago?
Despues di inscripcion riba MiSVb e cobransa ta keda calcula a base di e salarionan di trahadonan cu ta inscribi na SVb bao nomber di e compania. Cada luna un cobransa nobo ta sali riba e portal di MiSVb.
Apelacion contra cobransa
Si un doño di trabao no ta di acuerdo cu e cobransa, e por entrega un apelacion dentro di 2 luna cerca e departamento di Premieheffing. Den e apelacion e doño di trabao ta expresa e motibonan pa cual e no ta di acuerdo cu e cobransa di SVb. Consecutivamente e doño di trabao por pidi un suspension di pago na departamento di Invordering. Pa por haya un suspension di pago mester entrega un copia cu stempel di e apelacion cerca departamento di Invordering.
Aanmaning y boet
Si en caso un doño di trabao no paga e primanan manera ta prescribi den e ‘voorlopige aanslag’ of e ‘definitieve aanslag’, e doño di trabao lo ricibi un aanmaning pa e suma di e aanslag, ademas lo ricibi un boet riba e suma aki. E boet aki ta core di 20% te cu 100% di e prima no paga, cu un minimo di Afl. 100,-. Den caso di a ricibi un aanmaning e compania mester paga e prima y e boet di e aanmaning.
Apelacion contra aanmaning
Si un doño di trabao no ta di acuerdo cu e aanmaning, e por entrega un apelacion contra esaki cerca e departamento di Invordering. Den e apelacion e doño di trabao ta expresa e motibonan pa cual e no ta di acuerdo cu e aanmaning di SVb.
Apelacion despues di a apela cerca SVb
Despues di a ricibi e decision di SVb tocante aanslag of aanmaning, e doño di trabao ainda por apela cerca Colegio di Apelacion dentro di 3 siman despues di a ricibi e decision di SVb en escrito. E apelacion por escrito ta keda dirigi na:
College van Beroep
Inzake (ZV, OV, AOV, AWW of Cesantia)
Wayaca 33 E
Oranjestad, Aruba
Procedura despues di a ricibi aanslag y aanmaning
Den caso cu e doño di trabao no por cumpli cu e pago e por yega na un areglo di pago cu SVb. Si e doño di trabao no cumpli cu su debernan y no yega na un areglo di pago e lo ricibi un dwangschrift despues di 30 dia cu a ricibi e aanmaning. Consecuentemente e doño di trabao lo ricibi un bevel pa cumpli cu e pago entrega pa un deurwaarder, of pa presenta na departamento di Invordering dentro di 2 dia.
Den caso cu e doño di trabao ainda no reacciona riba e dwangschrift y bevel, e lo ricibi un beslaglegging of SVb ta pone un vordering aan derden.
Resumen di prima
(E sumanan aki ta conta pa aña 2019 y por wordo cambia pa ley.)
Pensioen di Biehes
Casa: Afl. 1.906,- (Afl. 953,- cada uno)
Soltero: Afl. 1.132,-
Casa bibando separa of soltero bibando hunto: Afl. 953,-
Pensioen di Viudo/Viuda
Edad te cu 39 aña: Afl. 512,-
Edad di 40 te cu 48 aña: Afl. 687,-
Entrante 1 di januari 2015 e edad di pensioen di viuda y viudo a cambia. Durante un periodo di 10 aña, cada aña e edad ta subi cu un mey aña pa esnan cu edad di 58 of mas. Por mira esaki riba e siguiente tabel:
Viudo/Viuda invalide cu 1 yiu of mas: Afl. 1.132,-
Pensioen di huerfano
Edad te cu 9 jaar: suma pa mita huerfano Afl. 368,- / suma pa ful huerfano Afl. 395,-
Edad di 10 te cu 14 jaar: suma pa mita huerfano Afl. 395,- / suma pa ful huerfano Afl. 433,-
Edad di 15 te cu 24 jaar ( huerfano cu ta atende school y/of ta invalide): suma pa mita huerfano Afl. 433,- / suma pa ful huerfano Afl. 500,-
Premie (den porcentahe di salario)
AOV & AWW total 15,5 %
Doño di trabao: 10,5%
Trahado: 5%
AOV total 14,5%
Doño di trabao: 10%
Trahado: 4,5%
AWW total 1%
Doño di trabao: 0,5%
Trahado: 0,5%
OV 0,25%-2,5% di e salario bruto, paga pa doño di trabao
Porcentahe ta depende di e Gevarenklasse.
(Lesa mas di Gevarenklasse akinan)
ZV 2,65% di e salario bruto, paga pa doño di trabao
AZV total 10,5%
Doño di trabao: 8,9%
Trahado: 1,6%
Premie inkomensgrens pa AOV/AWW
Afl. 85.000,-
Premie inkomensgrens pa ZV/OV
Pa dia den caso di 5 dia di trabao pa siman: Afl. 270,-
Pa dia den caso di 6 dia di trabao pa siman: Afl. 225,-
Pa siman: Afl. 1.350,-
Pa luna: Afl. 5.850,-
Pa aña: Afl. 70.200,-
Cessantia
Afl. 40,- pa aña pa cada empleado den servicio riba 1 januari.
Mas informacion
Pa mas informacion por tuma contacto cu SVb na telefon 527 27 00, email na info@svbaruba.org of mediante e formulario aki.


text:
Luna di Òktober ta e inisio di nos temporada di áwaseru ku ta finalisá den luna di
yanüari 2022. Normalmente alrededor di 60% (365 mm) di áwaseru anual ta kai den
e kuater lunanan aki.
E proyekshon pa e temporada di áwaseru pa e aña aki ta, ku lo e ta mas muhá ku
normal (400-450 mm). E motibu ta ku e fenómeno klimatológiko ENSO den Osean
Pasífiko lo ta den e fase di La Niña. Un situashon di La Niña lo fortifiká formashon di
disturbionan den e atmósfera riba Laman Karibe. Konsekuentemente esaki lo ta
faborabel pa desaroyo di wer ku áwaseru serka nos.
Pronóstiko di áwaseru i mal tempu ta forma parti di e pronóstiko diario di Servisio
Meteorológiko i ta wòrdu publiká pa públiko general tres biaha pa dia. Den kaso ku ta
premirá ku e mal tempu ta di tal índole ku lo por kousa inkonbeniensia general, i por
rekerí atenshon i akshon di Outoridatnan, Servisio Meteorológiko lo emití un boletin
speshal ku un kódigo di kolo. Kódigo hel (mensahe di prekoushon) ta indiká ku e
posibilidat di e impakto lo ta mínimo. Kódigo oraño (vigilansia) ta indiká ku e
posibilidat di e impakto lo ta moderá. Kódigo kora (atvertensia) ta indiká ku ta
eminente ku e impakto lo ta grandi. Kada kódigo ta kontené informashon relashoná
ku e medidanan ku por wòrdu tuma pa minimalisá e impakto. Ta importante pa tuma
nota ku tin sistemanan di mal tempu ku ta intensifiká rápido i ku tin komo
konsekuensia un redukshon di e tempu di alerta trempan i akshon korespondiente.
Manera ya ta konosí, impakto di mal tempu severo ta enserá inundashon, rafaga di
bientu, laman brutu na kosta i welek pisá, lo por pone bida na peliger i kousa
destrukshon na propiedatnan. Den e kuadro aki, Servisio Meteorológiko a anunsiá na
kominsamentu di Temporada di Orkan, ku ta krusial pa tuma medidanan di
prevenshon i pa ta prepará. Asina ta, den kaso di un emergensia, na momento ku
Servisio Meteorológiko emití un boletin speshal, lo tuma tur akshonnan nesesario na
tempu.
Meteo lo sigui hasi lo máksimo usando teknologianan moderno pa brinda pueblo di
Kòrsou, kumpliendo ku Meteo su mishon: Vigilando wer 24/7 pa protehá bida i
propiedat. Meteo ta sigui enkurashá tur hende interesá pa registrá pa risibí boletin
speshal via di nos Whatsapp (+59995601089)


text:
Oranjestad-Diabierna awor, 1 di januari 2016 ta un fecha historico cu nos no por laga pasa sin mas, ya cu nos ta recorda cu 30 aña pasa nos pais a obtene su Status Aparte. Siguramente e fecha aki lo keda graba den historia di Aruba como culminacion di un lucha di un pueblo pa su libertad y cu esaki a ser realisa den apenas 15 aña. Pa por comprende e trayectoria cu Aruba a pasa aden pa por a logra su Status Aparte lo ta bon pa duna un descripcion breve di e lucha cu a ser hiba e tempo ey pa awe nos ta un pais liber den Reino Hulandes.
Inicio di e lucha sagrado
Dia 9 di februari 1971 Betico Croes a funda su propio partido, esta Movimiento Electoral di Pueblo (MEP) cu despues a resulta e vehiculo principal pa concretisa e libertad di e pueblo Arubano. Na 1972 durante un conferencia di Comision di Reino na Suriname, Betico Croes den forma sorpresivo a bandona e conferencia aki na momento cu e partidonan di Antiyas tabata boga pa un federacion Antiyano di 6 isla a base di ‘one man one vote’. Den e mesun aña ey un delegacion di e 3 lidernan di fraccion den Eilandsraad a bay Hulanda pa convence Hulanda di e deseo di e pueblo Arubano pa su libertad.
Manifestacionnan masal
Dia 18 di maart 1973 un manifestacion masal a wordo organisa den Wilhelminastadion y esaki dilanti di parlamentarionan Hulandes y Antiyano. Dia 18 di maart 1975 miles y miles di hende a subi caya pa e Marcha di Libertad cu flambeu y cu a pasa den e cayanan di Oranjestad. Alavez den e mesun aña ey un mocion di Eilandsraad a wordo acepta pa hiba misionnan pa exterior (e.o. pa Hulanda, Venezuela, Colombia, Panama, Costa Rica, Inglatera, Nacionnan Uni y OEA) en busca di apoyo pa e lucha di e pueblo Arubano. Tur e misionnan aki a wordo encabesa pa e lider Arubano Betico Croes, kende tabata goza di un inmenso aprecio, respet y reconocimento internacionalmente.
Dia 18 di maart 1976 Aruba a inaugura su simbolonan di union y libertad, esta su Himno y Bandera. Den e mesun aña ey a aproba den Eilandsraad e ortografia Arubano, esta nos ortografia etimologico.
Augustus Scur
Dia 25 di maart 1977 un referendum a wordo organisa y como resultado, 83% di e pueblo a opta pa un Aruba Independiente y a rechasa e federacion Antiyano. Den e mesun aña ey tabatin e accionnan di Augustus Scur cu a desemboca den un paro nacional cu a dura mas cu un siman. Ta danki na e accionnan aki Hulanda a dicidi di habri porta pa scucha realmente kico ta biba bao di e pueblo Arubano. Un delegacion consistiendo di tur partido politico, gremio comercial, sindicatonan y clero a wordo ricibi oficialmente door di gobierno Hulandes.
De kogel is door de kerk
Na maart 1983 e Conferencia di Mesa Rondo a base di 33 punto di consenso a bay di acuerdo cu e Status Aparte di Aruba na 1986 y Independencia na 1996. Premier Lubbers a declara na final di e conferencia ey: ‘De kogel is door de kerk’.
Na 1984, despues cu refineria Lago a anuncia su ciere, Betico Croes cu determinacion a declara ‘cu of sin Lago, Aruba lo bay pa su Status Aparte’.
E trabaonan di preparacion pa nos Status Aparte tabata inmenso. Nos lider honorario, sr. Nelson Oduber a ser nombra como coordinador pa prepara henter e proyecto pa realisa ehecucion di e resultado di Conferencia di Mesa Rondo di 1983.
Status Aparte a bira realidad
Den un tempo hopi corto mester a prepara e Constititucion di nos pais, con nos por bira un pais cu su propio Parlamento y Gobierno, un forma nobo di cooperacion cu e gobierno di Antiyas, con lo separa e bienesnan, con lo introduci nos propio Banco Central, nos propio florin, con lo bin cu un propio Corte, Ministerio Publico, Procurador General, Raad van Advies, Algemene Rekenkamer, Gobernador, propio Cuerpo Policial, nos propio SVB, con lo tuma tur e landsambtenaarnan na Aruba. A prepara tambe e organisacion y structura di e pais Aruba cu su ministerionan y cual ta e departamentonan y tareanan di cada ministro lo ser encarga cun’e y cual ta nan responsabilidad. Tur e preparacionnan aki tabata necesario p’asina Aruba den forma responsabel por a drenta su Status Aparte dia 1 di januari 1986. Lamentablemente dia 31 di december 1985, net algun ora promer cu Aruba drenta su status nobo, e arkitecto, constructor y realisador di nos Status Aparte Betico Croes a accidenta tragicamente, a bay den coma y consecuentemente no por a mira ni un seconde di e nacemento di pais Aruba. Un ideal cu el a biba y muri pe.
Pabien pueblo cu e 30 aña di Status Aparte, danki pa biba e momentonan aki hunto cu nos. Na tur cu a bay laga nos, nos ta spera cu den Reino di Dios nan por ta contento di a haci algo grandi y historico pa Aruba. Nos semper lo keda recorda nan como soldaatnan di e lucha Arubano y esnan cu a yuda corona esaki cu exito. En especial danki na nos Libertador Betico Croes pa tur loke el a haci durante 15 aña di lucha, sacrificio, sodor, sanger y lagrima pa awe Aruba tin su Status Aparte, un pais autonomo den Reino Hulandes.


text:
News
Juelle Thode ta planta mata na Villa Centro Americano Colombia
Lo crea un Villa Centro Americana sostenible mientras cada pais participante na dicho weganan a planta un mata.
Diabierna den e villa Centro Americana na Barranquilla, Colombia a ser realiza e lansamento di e strategia di sostenibilidad ambiental di Barranquilla 2018, Deja tu Huella. Presente na e acto por a wak difirente autoridad deportivo di Colombia y tambe atletanan. Juelle Thode como hefe di Mission di Team Aruba tambe tabata presente y asina a planta un mata pa Aruba.


text: Diabierna anochi a drenta informe di un accidente na altura di e rotonde Ponton cu Watty Vos Boulevard. Na yegada a bin constata cu aki un dama chauffeur di un Hyundai Accent cora A-53934 lo a casi subi rotonde dilanti di un auto di polis, na momento ey algo a ser bisa riba e megaphone di e patruya y e dama a hinca auto den reverse y dal den un Nissan Micra A-44300 su tras. E chauffeur di e Nissan a purba pitra pa haya atenshon di e dama pero toch esaki a dal den dje. Afortunadamente ningun persona a resulta herida.


text:
KRALENDIJK – Habitantenan di kaya Den Tera, e kaminda ku ta konektá ku kaya Neerlandia i Kaya Carlos A. Nicolaas, a lanta komienso di siman, i topa ku e situashon di e kaya kaminda nan ta biba, diripiente a kambia di nòmber. Funshonarionan di gobièrnu di Boneiru pa ta mas eksakto e direktorado R&O, a disidí di un dia pa otro pa kambia kaya Den Tera pa Kaya Tribon. A hasi esaki sin pone habitantenan na altura, pa asina atendé tur asuntu di kambio di adrès na banko, i tur otro instansia. Esaki tabata un baño di awa friu i un sorpresa.
Mesora algun habitante riba propio inisiativa, a tuma kontakto ku e departamentu di R&O, pa buska informashon i tende kua dia e desishon a kai, pa kambia nòmber di e kaya i si manda un karta pa avisá habitantenan. Funshonarionan di e departamentu no por a kontesta e preguntanan, i tabata para ariba, ku den pasado e kaya ya tabata karga e nòmber di kaya Tribon. Habitantenan a keda hopi desapuntá i rabia ku e situashon. Habitantenan ta di opinion ku e departamentu ta hopi brua e sistema ku nan ta traha. No por ta posibel, awe pa mayan ta yega i kambia nòmber di un kaya sin pone habitante na altura. Asina e departamentu ta disidí i hasi loke ku nan ke?
Finalmente despues ku a pasa 1 dia den diskushon ku un trahadó di e departamentu R&O i poniendo funshonarionan haltu na altura di e situashon, a mira ku a bin kambia nòmber di e kaya bèk pa kaya Den Tera. E habitantenan ta gradisí tur ku a pone man huntu pa e departamentu a pone nòmber di nan kaya bèk manera den pasado. Un mensahe ta bai na habitante di otro kayanan, paga tinu pa e tipo di akto manera a sosodé ya menshoná, ku ta kambia nòmber di nan kaya sin pone nan na altura, nan ta bisa.


text:
Seroe blanco: Diadomingo den oranan di marduga, ta sosode un accidente cu hende herida na e rotonde di Seroe blanco, mesora a manda un patruya di polis y ambulance na e sitio.
Na yegada e patruya a bin topa cu un dama herida y e motociclista a splica e polis, cu E cu su pareha tabata riba e brommer y un auto di golpi a cambia direccion su dilanti y pa no dal den e auto a mester a maniobra cu su brommer a consecuencia cu nan a cay cu e brommer. brommer a cay riba pia di e dama lagando e dama herida.
Despues cu personal di ambulance a trata e dama na e sitio a transporte pa hospital.


text:
Oranjestad-Diahuebs merdia Minister di Cultura Otmar Oduber hunto cu Departamento di Cultura (DCA), Sra. Vicky Arens, Michael Lampe y artistanan local a presenta un proyecto cultural folklorico cu lo percura pa preserva y documenta musica clasico, tipico di Aruba.
Minister Oduber a indica cu despues di a tene e Cumbre Nacional di Cultura aña pasa, hopi puntonan importante a bin dilanti pa cu e maneho di Aruba su Cultura y bou di encargo di Departamento di Cultura a percura pa traha un lista di puntonan di accion cu lo bay tuma lugar proximamente. Tin puntonan cu tin hopi di haber cu e sinergia cu mester existi entre e diferente instancianan.
Tin mas o menos 22 proyecto adicional cu sea a wordo disminui den añanan cu a pasa of ta trata di proyectonan completamente nobo of proyectonan cu a pone paro riba nan durante añanan y cu tin un balor hopi importante pa cultura di Aruba.
Despues di a reuni cu e Director di DCA, unda a papia di e presupuesto pa 2015, a aloca fondo necesario pa e proyectonan aki, poniendo asina aki atencion hopi grandi riba e trabounan cu DCA tabata haci. Poniendo tur proyecto di DCA hunto ta papia di un total di 28 proyecto, caminda varios di nan tin di haber cu e resultadonan di Cumbre, Minister Oduber a bisa.
E mandatario ta splica cu e proyecto ‘Resona’ ta un di e proyectonan cu ta cay den e cuadro aki. Ta trata di un proyecto cu tin hopi necesidad di dje pa por mantene e importancia di e aspecto cultural, folklorico, musical di Aruba cu lo wordo escohi den e prome fase di e proyecto aki.
Mirando cu hopi di nos cultura no ta wordo documenta na Aruba y ora ta trata di elementonan historico cultural cu ta herencia di un pais, ta hopi importante pa esakinan wordo documenta un caminda pa asina aki por comparti esakinan cu e siguiente generacionnan pa por mantenenan na bida y naturalmente expande esakinan. Esey ta un di e trabounan principal di e proyecto Resona, Minister Oduber a splica.
‘Resona’ lo scohe 13 cancion tipico di Aruba cu lo wordo treci bek den un bachi nobo, di nos artistanan local hoben. Lo documenta esakinan pa di e forma aki tin esakinan pa educa e hobennan pa laga nan participa cu henter e proceso aki.
Minister Oduber a splica cu DCA lo prepara proyectonan na scol unda lo presenta ‘Resona’ na e studiantenan. Tambe lo tin presentacion pa tanto hoben y hende grandi pa asina comunidad completo por experencie.
Mirando e cantidad di artistanan local cu lo ta envolvi den e proyecto, a dicidi pa pone Cas di Cultura disponibel pa asina e hobennan por yega eynan y no solamente mira kico ta wordo haci pero tambe educanan riba dje.
‘Ta trata aki di un proyecto cu produccionnan hopi importante y di un balor asina grandi cu kier pa e generacion hoben por aprecia esaki cu ta algo di nos mes y transmiti esaki pa futuro generacionnan cu ta bin,’ e mandatario a bisa.
Manera a compronde di Minister Oduber a tene cuenta cu e celebracion di 18 maart, mirando e hecho cu e lo ta sigur hopi bunita si nos comunidad por goza di esaki na Cas di Cultura, caminda nan por mira nos artistanan local presenta esaki y asina aki duna un balor tambe na nos propio artistanan. Tambe den cuadro di celebracion di e dia nacional, lo inicia cu e parti educativo na e diferente scolnan .
Minister Otmar Oduber ya caba ta invita comunidad completo pa sostene e proyecto aki y pa brinda sosten no solamente na e musico y artistanan cu lo bay presenta, pero tambe pa forma parti di e momento unico aki unda lo por mira con cancionnan cu no por ni wordo toca na radio mas pa motibo di e sistema cu nan ta graba den dje of no ta documenta mas y ta pone esaki awor den un produccion di nivel, caminda locutornan tambe por pasa esaki bek na radio emisoranan.


text:
Bijlmermeer, Amsterdam Zuid Oost: Diadomingo dia 4 di october aña 1992, pa 6’or y 36 di atardi un tragedia a tuma lugar, cu a laga heridanan hopi doloroso atras pa e habitantenan di Bijlmer. Na momento cu e avion di carga, un boeing 747, di e compania El al di Israel ta cay riba e flatnan Groeneveen y Kruitberg, cu tabata situa den e curason di Bijlmer.
Varios Arubiano y yiu di Korsou entre e victimanan
Den e tragedia aki 43 persona a perde nan pida , entrenan varios arubiano, yiu di korsou y tambe e tres tripulantenan di e avion, varios otro persona a keda herida. E tragedia aki nunca lo pasa pa historia pa e habitantenan y ex habitantenan di e flatnan. Tur aña riba e fecha aki nan ta recorda e victimanan di e desaster aki na un mata cu a mira e desaster aki pasa, “de boom die alles zag” .
” De boom die alles zag”
Tur cu a sobrevivi e tragedia aki, amigonan y famianan hopi liher nan a traha riba un lugar special pa recorda nan sernan keri, e sitio cu nan a escohe pa recorda nan sernan keri a bira, rond di un mata, un mata hopi special cu tin hopi anja na e sitio unda e desaster a sosode y es mas e mata aki a sobrevivi e crash y e candela feros cu tabata tin. E lugar aki a bira un lugar hopi importante pa tur esnan cu ta buska consuelo pa nan tristesa. Tur anja nan ta comemora e victimanan na “de boom die alles zag”, Rond di e mata aki nan ta pone belanan chikito y tambe potretnan. Durante e comemoracion, pa respet pa tur e victimanan, niun avion no ta bula e ruta cu ta pasa riba Bijlmer, normalmente e ta un ruta hopi druk pa Schiphol.
Galeria construi na e sitio unda e desaster a tuma lugar
Despues e sitio aki a keda oficialisa, e architecto Herman Hertzberger a construi un sorto di galeria y cu textonan cu ta relaciona cu e desaster, tambe cu Mozaiektegelsnan di e habitantenan, di esnan cu a sobrevivi y tambe di e hulpverlenersnan, nan mes a traha e tegelsnan bou guia di Akelei Hertzberger, yiu di e architecto Herman Hertzberger.
Mas despues gemeente Amsterdam a laga traha un monumento nobo, pero esaki no a cay den bon tera cerca e habitantenan paso nan no a wordo envolvi den esaki y nan no ta reconoce nan mes den dje.
Conmemorando e victimanan di e desaster
Diaranson, 4 di Oktober 2017, ta recorda e di 25 aña y ta conmemora e victimanan di e tragedia na Bijlmer, lo cuminsa pa 5’or di atardi den e Atrium di Cultureel Educatief Centrum-Gebouw. Despues di e conmemoracion na CEC-gebouw lo sigui cu un stille tocht bay na Het Groeiend Monument.
Esaki ta e lista di tur e victimanan di e tragedia di Bijlmer di 4 di Oktober 2017
Menornan di edad
Cynthia Augustina Addo
Marcus Addo
Maybel Addo
James Darko Ancrah
Gilbert Seferiano van der Biezen
Gilmar Erequiel van der Biezen
Merelin Flavia van der Biezen
Gerber Leonard Celestina
Sueyenne Melissa Croes
Lisandra Yeanella Dijkhof
Coiron Antonio Perret Gentil
Lucy Ann Elny Raphaëla
Pamel Lee-Ann Raphaëla
Gill Robinder
Angeline Irene Tromp
Graciëlla Estella Truideman
Guillermo Elfredo Truideman
Morena Moreta Vrutaal
Adultonan
Ekow Annan
Kingston Osei Appiagyei
Collins Bailey
Bianca Giuseppina Elisa Biondi
Josefina Herenia Celestina
Daniel Attah Cole
Albertus Martinus van Es
Dilawar Hussain
Zahid Hussain
Elvira Rigoberto Jones
Suman Kamlesh
Marcella Sogin Marin
Elvis Gerardo Marquita
Farida Kiberu Nakiberu
Mahamed Malik Osman
Gerald Rudolf Richardson
Iris Eudora Richardson
Michael Panyin Sam
Michiel Edgar Schmeltz
Ricky Pearnell Henk Tjin-Sie
Shirley Justina Vicento
E personal di El Al
Itzhak Fuchs (gezagvoerder)
Arnon Ohad (co-piloot)
Gedalya Sofer (boordwerktuigkundige)
Anat Solomon (passagier)


text:
E situashon ta di atenshon, despues ku Merka a pone diferente sankshon riba PDVSA ku ta doño di Bopec aki na Boneiru.
Curoil ta kumpra e fuel ku Contourglobal ta usa pa pródusi koriente pa e isla di Boneiru, serka Bopec ku ta kai bòu di PDVSA.
Na e momentunan aki tin un lisensia ku a keda akordá entre Merka i Hulanda tokante kon e pago mester tuma lugá.
E lisensia aki ta bálido te ku 31 di mart 2020.
Den dje tin pará ku pa Bopec por bende fuel ku Curoil, e pago di e benta mester tuma lugá riba un kuenta speshal ku ta keda akordá, ya asina por tin kòntròl riba e pagonan ku ta wòrdu hasi na Bopec.
Relashoná ku esaki, ya tin algun dia ta bai ku e dokumento aki ta kla, pero gerensha di PDVSA a prohibi maneho di Bopec pa firma esaki.
Tin diferente reunion a tuma lugá kaba aki na Boneiru relashoná ku esaki.
Awe mèrdia tabata tin otro reunion ku karakter di urgensha yamá pa Gezaghèber Edison Rijna entre otro ku Curoil i Bopec.
Curoil no tabata tin problema pa a firma e dokumento, pero di parti Bopec si niun hende a firma, ya ku di parti di gerensha di PDVSA a prohibi nan pa firma e dokumento aki.
Informashon ku nos ta disponé di dje ta indiká ku tin un ‘deadline’ riba mesa te ku mayan pa Bopec firma e akuerdo aki.
Si esei no sosodé, no ta keda Gezaghèber mas opshon ku bini ku un “Nood Bevel” kaminda ta obligá e kompania Bopec pa entregá fuel na Curoil i nan lo paga esaki riba e kuenta akordá, pa asina Boneiru no hañe den problema ku suministro di koriente mirando ku no tin fuel pa Contourglobal.
Nos ta siguiendo e desaroyo aki mashá djaserka mirando ku tin un silensio hermetikó pa ku e situashon ku a presentá aki.
Tanten ku tin diferente sankshon kontra Venezuela i PDVSA, nos lo por keda haña nos den e tipo di problema nan aki.
E situashon di Bopec mes ta birando mas peligroso, mirando ku manera kosnan ta bayendo, lo por ta asina ku lo no tin sèn mas pa paga salario di trahadonan.
FUENTE: AIMED AYUBI.
NOTISIA KU BO POR KONFIA.


text:
Oranjestad-Durante conferencia di prensa di MEP lider di MEP Evelyn Wever-Croes a expresa su preocupacion pa cu e falta di atencion pa ensenjansa. Aa escolar ta cabando y ainda nada a cambia.
Apesar cu tur cos tabata cla caba na 2009 pa construi e scol MAVO/HAVO/VWO na Noord, te dia di awe no a cuminsa cu e scol na Noord. Mientras tanto e gobierno di AVP a coi tur e placa cu tabata tin destina pa e scol, y hink’e den un tram, cu ta un proyecto fracasa. Awe nos no tin ni un scol ni un proyecto di embeyesemento di Caya Betico Croes cu ta cla.
Aparte di esaki tin masha hopi problema den ensenjansa mes. E aña escolar 2013/2014 ta cabando y nunca antes cosnan tabata asina bruha den ensenjansa.
Colegio Cristo Rey, un proyecto cu a sufri masha hopi tardansa mes. Y ainda no tin bista ki dia e ta keda cla. Minister Hooijboer-Winklaar no por a cumpli cu su palabra duna na Parlamento cu na april e scol lo a muda.
Colegio San Antonio tin un aña caba cu nan a muda, y tampoco a cuminsa hasi trabou ainda. Muchanan ta haya les y docentenan mester duna les bou circumstancianan hopi hopi malo mes. Pero gobierno no ta pone atencion.
Colegio Frere Bonifacius ya ta cumpli 2 aña cu a muda e muchanan pa Burumbundu, pero te dia di awe no a ni cuminsa cu e trabounan.
Mon Plaisir Basisschool y Kleuterschool tampoco ainda no por muda pa bai bek, sin cu ta conosi ta pakiko tanto tardansa.
Arco Iris Kleuterschool ta hinca den un Shopping mall di famia di minister, pero aki tampoco no ta hasiendo ningun trabou na e scolnan.
Mientras tanto gobierno ta paga masha hopi placa mes na huur di diferente edificio, en bes di cuminsa traha na drecha e scolnan aki. Tin placa si pa traha cantidad di caminda nobo, manera Green Corridor, ringweg, centronan multifuncional, pero no tin placa pa drecha scolnan? Of acaso ta boluntad e gobierno aki no tin pa drecha scolnan?
ADMISION PA HAVO
Otro problema serio ta e cantidad limita di alumnonan cu ta wordo permiti pa sigi un estudio secundario avansa manera HAVO fo VWO. Esaki pasobra no tin suficiente lugar, y pasobra e normanan di admision ta pone cu e gran mayoria di alumnonan di zedse klas no ta haal e test. Kiko ta e problema? En bes di hinca asina tanto miyones den companianan pa hasi propaganda y pa skibi press releas epa e minister, dicon no ta hasi un investigacion kiko e problema real ta?
Gobierno ta hinca miles y miles di florin den Rietveld Academie y awor den un Scheepvaartschool , estudio pa capitan di barco, pa studiantenan di exterior bin studia un tempo na Aruba. Esaki ta bunita, pero ki ubo di nos mesun muchanan? Ki ubo nos hinca e miles di florinnan ey pa brinda nos mesun muchanan un mihor nivel di ensenjansa? Cuanto placa ta bai den Rietveld y awor e estudio pa capitán, y dicon e placa ey no por bai den ensenjansa di NOS muchanan?
Nos pais ta pasando den e peor crisis cu nos a yega di conoce. Un crisis traha pa AVP cu decisionnan equiboca desde cu nan a sinta, cu a aumenta nos MEGA DEBE na nivelnan nunca antes visto. Y ta pesey nos ensenjansa a wordo neglisha.
Pa MEP ensenjansa tin prioridad halto contrario na e gobierno aki cu a kita tur placa di ensenjansa y a hinke den proyectonan cu ta blink e wowo, mientras ta stroba nos muchanan bai padilanti.
“Nos ta kere den amplia e posibilidadnan pa nos mesun hobennan sigi desaroya, pero prome mester duna nan un base amplio. Nos ta conbensi cu nos hobennan merese mihor. Nos hobennan merese un nivel digno di ensenjansa. Y ami lo sigi traha pa esaki wordo realisa” lider di MEP Evelyn Wever-Croes a duna di conose.


text:
WILLEMSTAD – “Nos ta konsiente di tur loke a pasa na Sint Maarten i nos ta hasi nos bèst pa yuda tur hende ku tin mester di yudansa” Esaki ta palabranan di su Mahestat Rei Willem-Alexander despues di a sali un reunion na Servisio Meteorológiko di Kòrsou pa asesorá kordinashon di sosten humanitario na islanan ariba.
Idioma: Hulandes. Outor José Manuel Dias
Willem-Alexander a yega Kòrsou djadumingu mèrdia kompañá pa minister Ronald Plasterk enkargá ku Asuntunan di Reino. Despues di e reunion na Meteo a sigui un bishita na Hospital Sint Elisabeth kaminda Willem Alexander i Plasterk a papia ku algun di e víktimanan di orkan Irma ku a keda transportá pa Kòrsou pa risibí tratamentu médiko.
Djaluna mainta Rei Willem Alexander i su delegashon ta biaha pa Sint Maarten pa pone su mes personalmente na altura di e magnitut di e dañonan kousa pa orkan Irma.


text:
WILLEMSTAD – E petishon pa retiro masal na Santa Barbara Beach Hotèl ta un ómen pa sobrá di e sektor di hotèl na Kòrsou. Espesialmente si frontera no habri masha lihé awor.
“Si no habri e fronteranan pa turista e luna binidero aki, nos ta haña nos fòrsá di sera nos portanan pa un temporada indefiní i nos mester entregá retiru masal”, Terence van de Valk, doño di Kontiki Beach Hotel ta bisa. “Manera mas hotelero a indiká kaba, promé di yüli berdaderamente ta e deadline.” Na Kontiki Hotel aktualmente tin 372 kolaboradó ta traha.
Santa Barbara Beach Hotel ku 350 kamber i mas ku 250 empleado 1 di yüni a sera si portanan pa minimalmente un aña pa un aña i mei. Otro aña numa e hotèl ta ferwagt ku turismo lo oumentá i ku nan por habri ku kubrimentu di gastu.
’16 mil hende ta kore riesgo di pèrdè trabou’
Direktor Miles Mercera di Curaçao Hospitality & Tourism Association (CHATA) ta bisa ku otro hotèl na e isla tambe mester tuma e mésun desishon si e fronteranan no habri promé ku 1 di yüli. “Direktamente i indirektamente tin 16 mil hende ta dependé di turismo. Tur e hendenan aki ta kore e riesgo di pèrdè nan trabou i nan entrada e luna binidero.” E ta avisá pa e efekto di dominó aki.
Na e momento aki segun Robbin Vogels di Avila Beach Hotel tenementu habri di e hotèlnan no ta kubri e gastunan. “Nos ta haña algun hende, pero no ta sufisiente.”Segun e doño di hotèl e merkado lokal ta muchu chikí pa tene hotèl habrí. I e hendenan lokal no ta paga e mesun preis ku e turistanan. “Ta imposibel pa hotèl pa sobreviví na e manera aki.”
Segun e doñonan di hotèl mester tuma un desishon awor. “Bo mester por tene kuenta ku e fase di komienso”, Vogels ta splika. “No t’asina ku si nos tende ku nos por habri promé di yüli ku mésora nos tin un hotèl yen.
‘Nos no por pèrdè e temporada aki’- Terence van de Valk, doño di Kontiki Beach Hotel
Banda di esaki e apertura despues di yüli i ougùstùs ta bira mas difísil pasobra e ora ei mayoria hende na Hulanda no tin vakashon mas. “No solamente nos ta pèrdè e temporada, pero mas importante: nos ta pèrdè e lucha turístiko ku otro pais ku si a dal bai mihó. E ora ei nos no por start riba término kòrtiku i komo Kòrsou nos lo mester edifiká turismo kompletamente di nobo. Esaki lo bai dura añanan largu i lo no ta sin konsekuensha desastroso”, asina Van de Valk ta bisa.
Segun e hotelero organisashonnan responsabel mester komprondé kiko ta e otro banda di e medidanan di corona i ku si keda sin habri kompletamente na final lo tin hopi mas víktima.
“Mi ta spera ku lo realisá esaki pasobra sin ekonomia na final por ehèmpel no tin kuido di salubridat tampoko”, Van der Valk ta terminá.


text:
Share this on WhatsApp
Un affair ta un infidelidad, na unda un of tur dos persona den un relacion ta busca intimidad, romance y/of aventura pafo di e relacion teniendo su actuacionan scondi pa e otro.
Den relationship coaching nos conoce 7 tipo di affair:
1. Spontaneous / Impulsive affair
Un infidelidad no-planea, cu a tuma luga a base di un decision impulsivo, por ehempel e conocido “one night stand.” Hopi bes tawata tin alcohol of droga envolvi y e persona tawata den un ‘high’, flirty mode, pasando bon y a tuma decision ‘in the heat of the moment’ sin pensa mas leu. Mayoria bes e persona ta hopi arepenti ya cu ta trata aki di un ‘slip’ cu e nunca a spera di comete y nunca mas lo comete.
2. Intimacy / Conflict Avoidance affair
Mayoria affair ta cay den e categoria aki. E tipo di affair aki tin di haber cu problema di relacion cu ta surgi di problemanan riba nivel personal of trauma di infancia di un of tur dos persona. A consecuencia di esakinan e persona(nan) ta evita conflicto y contacto intimo na unda tin emocion envolvi, den e caso aki, cu e pareha. E tipo di affair aki ta sirbi como un sorto di ‘escape’ di e relacion of como un oportunidad pa experiencia e intimidad cu ta sinti cu no por haya den e relacion.
3. Philanderer / Casanova affair
Esaki ta e affair tipico di e ‘casanova’ of ’player’. Esun cu ta haci su mes culpabel na e tipo di affair aki generalmente ta e hende homber di karakter machista. Generalmente e tipo di affair aki no tin emocion envolvi, e tercera persona no ta mas cu un conkista. E persona aki ta ripiti su actonan sin sinti ningun tipo di remordimiento. En realidad e ta un persona hopi insigur y p’esey e ta sinti necesidad constante pa proba su masculinidad.
4. Entitlement / Revenge affair
Esaki ta e tipo di affair cometi door di personanan cu ta sinti cu nan por, mag of merece esaki. Por ehempel, un persona cu poder economico, un persona cu un ‘celebrity status’ of un persona cu pa un motibo of otro kier tuma venganza riba e pareha. E persona aki no ta mira dicon e mester limita su mes. E persona aki, of ta un persona cu tin tendencia narcista of ta un persona cu a wordo traiciona door di su pareha: ‘awor ta mi beurt, pa bo wak con bo ta sinti’.
5. Split self / Romantic affair
Esaki ta un affair tipico di un ‘midlife crisis’ na unda e persona ta distancia su mes di e persona cu ela bira y ta sinti e necesidad pa afeccion y atencion di un of mas tercera persona. E tipo di affair aki ta proporciona un coneccion emocional hopi profundo, lagando e persona sinti ‘alive’. Esaki generalmente lo tuma luga den un relacion cu a fria. E persona ta pensa cu no tin nada mas pa spera di e relacion pero ta keda sinti responsabel pa e yiunan of ta keda pa motibo di stabilidad economico, mientras e ta busca romance pafo di e relacion.
6. Exit / Separation affair
Esaki ta wordo cometi door di e persona cu kier sali di un relacion di termino largo, y ta uza e affair como motibo. E persona tin e tendencia di kier evita conflicto of di expresa su emocionnan, of a expresa si necesidadnan repetidamente sin haya oido di e pareha y e resentimiento a crece te na e punto cu e persona no por soporta mas di keda den e relacion. Pa evita di duna splicacion detaya di su sentimientonan, e persona ta opta pa uza e affair como motibo pa kibra e relacion, y no ta dispuesto pa reconsidera of wak atras.
7. Sexual Addiction affair
Sex addiction no tin di haber cu problema di relacion, pero, igual na otro tipo di addiccion, mas bien ta un reto personal cu tin su efecto ariba e relacion. E persona no por haya suficiente sex y ta constantemente bezig ta satisface su mes y buscando estimulo, incluyendo entre otro sexting, pornografia y prostitucion. Un pareha no ta suficiente pa satisface su apetito. Esaki ta un persona cu mester di ayudo psicologico. E persona no ta haci esaki a proposito, mirando cu esaki ta algo cu e no por controla.
Believe it or not, there’s hope
Cu excepcion di e ‘exit affair’ ta posibel pa recupera di cualkier tipo di affair, si ambos kier esaki y busca ayudo adecuado. Un affair ta afecta e fundeshi di e relacion, y pa e motibo ey mester cuminsa ful di nobo, pues e lo tuma su debido tempo. Basicamente nos ta papiando di morto di e relacion y nacemento di un relacion nobo na unda e personanan lo sa di comunica miho y mas abiertamente tocante nan sentimientonan y deseonan.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Esnan den cuido medico cu a sacrifica hopi durante pandemia tin cu entrega salario
Pa cumpli cu Landenpakket
Lider di partido y di fraccion di AVP, Mr Mike Eman, ayera mainta a mustra durante conferencia di prensa, cu e noticia a yega cerca trahadonan di hospital y tambe probablemente cerca esunnan di Insam, cu e Landenpakket ta den pleno ehecucion.
Eman a sigui mustra cu como parti di e Landepakket aki, recortenan, austeridad y medidanan ta forma parti esencial di e forma di mira e futuro di Aruba manera articula y poni tambe den e Landenpakker cu a keda firma pa y despues un biaha mas ractifica recientemnete pa Evelyn Wever Croes.
E lider di fraccion a mustra tambe cu den debatenan cu a tuma luga prome cu eleccion, cu AVP tabata e unico partido cu a mustra cu e Landenpakker tin enfasis demasiado grandi riba recorte, riba austeridad, riba medida y mas impuesto y mucho poco atencion riba recuperacion economico di Aruba.
Si e recuperacion economico aki no tuma luga, entradanan di gobierno ta keda minimal caminda gobierno lo keda den e ciclo vicioso aki di busca caba bes un forma pa corta den enseñansa, corta den salubridad publico, corta den asistencia social, corta den salario di personal y tambe busca mas entrada cu impuestonan.
“Cu dolor den nos curason y apenas algun dia despues di eleccion, caminda nos a enfatrisa riba e peliger aki di e caminda di un Landenpakket cu enfasis asina grandi riba cortamento, riba austeridad, riba impuesto, cual ta trece nos mas y mas den un recesion, awe nos a haya dos informacion.
Uno di un rapport c’un cantidad di medidanan proponi den ciudo medido, cu ta afecta directamente y severamente nos pashentnan, afecta nos comunidad tambe, nos ta mustra cu gran preocupacion cu gerencia di hospital a wordo notifica den cuadro di e Landenpakket, cu mester bin cu austeridad mas ainda, cu mester bin cu reduccion substancial di salario di empleadonan.
Aki ta trata di trahadonan di hospital cu a pasa un aña y mey hopi pisa, caminda nos colega Selene Kock, specialista di pulmon a biba di serca y experencia di cerca e presion y tragedia grandi cu covid a pone riba nos cuido medico y awor hustamente esunnan cu a carga Aruba dor di e periodo aki, trahando 24/7, bandonando famia y coriendo riesgo pa nan propio salud, awe ta wordo puntra pa corta 10% den nan salario.
Nos ta sumamente preocupa pero tambe desapunta cu e direccion aki ya cu den hopi pais rond mundo, mas tanto Europa, esunnan cu a traha den cuido medico, a haya y un aumento y reconocimento pa e sacrificio cu nan a haci, sea den salario of otro formanan di compensacion pa tur a trabou cu nan ta haci.
Sinembargo na Aruba e prioridad a bira pa corta den salario di esunnan cu ta traha den cuido medico y na diferente ocasion nos a mustra cu na momento c’un pais tin retonan grandi su dilanti, e trabou primordial di gobierno mester ta pa trece tur stakeholdernan, tur partner na mesa, dileña kico ta e reto, papia di e solucionnan, papia di e alternativanan cu por encamina pa miho nos pais por Sali for di retonan e pais ta enfrenta,” lider di AVP, Mike Eman a declara.


text:
Ministerio di Tráfiko, Transporte i Planifikashon Urbano tin un minister na kabes. E minister ta polítikamente responsabel pa e ministerio. E minister tin sosten di su gabinete. Direktamente bou di e minister, tin e sekretario general. E ta responsabel pa maneho diario di e ministerio. E sekretario general i henter e ministerio ta risibí sosten serka e staf ministerial riba tereno di finansas, rekurso humano, komunikashon, IT, proseduranan di trabou i keho.
Kada ministerio den e struktura estatal nobo tin un organisashon di maneho. E organisashon aki ta sòru pa desaroyá i revisá maneho ku di un òf otro forma tin di haber ku e ministerio. E ministerio ta repartí den 2 sektor di ehekushon. Den kada sektor tin organisashonnan di ehekushon ku ta ehekutá e maneho ku e organisashon di maneho a desaroyá òf revisá.


text:
Biahe dudoso di minister di salubridat señora S. Girigoria pa Ginebra i su nombramentu na L.V.V.
Na Minister President
Sr. Gilmar Pisas
Fort Amsterdam
Presente
Willemstad, 15 di mei 2017
Tópiko: Biahe dudoso di minister di salubridat señora S. Girigoria pa Ginebra i su nombramentu na L.V.V.
Apresiabel señor Pisas,
Pa medio di e karta aki Frakshon di MAN ta aserká bo persona pa via di Konseho di Minister tuma e desishon, pa mas rápido posibel, yama minister S. Girigoria pa e regresá bèk Kòrsou. Komo minister demishionario su biahe no tin ningun balor agregá.
Alabes Frakshon di MAN ta urgi Gobièrnu pa drai bèk e desishon kaminda e propio minister a nombra su mes den un funshon haltu na L.V.V. sin ku a kumpli ku e proseduranan nesesario. Esaki ta bai kontra di reglanan di bon gobernashon i transperensha.
Partido MAN ta para pa trankilidat i stabilidat i bon gobernashon. P’esei e ta urgi Gobièrnu pa tuma e pasonan nesesario sino Fakshon di MAN ta hañé obligá pa yama un reunion públiko i invitá e minister pa e bin responsabilisá su mes ante Parlamento.
Frakshon di MAN ta konfia ku bo persona lo tuma e pasonan korekto i adekuá.
Atentamente,
Elsa Rozendal Yaël Plet Giselle Mc. William
Eugène Cleopa Wimbert Hato


text:
ONLINE / LOCALIDAD OAA
Mester tin propio device/ laptop y accesibilidad na internet.
E curso di Hotel & Restaurant ta reparti den diferente categoria y nivel, di cual bo ta siña diferente competencia pa sector hotelero.
Mester tene cuenta cu pa e cursonan di Waiter y Bartender, mester haci aplicacion pa e carchi di Salubridad Publico (DBZ-kaart) y lo mester haci e periodo di pasentia (stage) despues na un Restaurant of Hotel renombra, despues cu e parti di teoria na OAA finalisa.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
KRALENDIJK – Fiskal mayó Bote ter Steege denter di poko ta bandoná Boneiru pa kontinuá ku un tarea nobo aya na Aruba komo prokurador general. Bote ter Steege: ”2 aña i mei a pasa rápido. Mi a yega Boneiru i a sera konosí ku e sistema di trabou i konosé e hendenan, spesial esnan ku mi ta bai forma mi trabou kuné. Boneiru ta un isla bunita ku hopi naturalesa. El a mantené gran parti di su naturalesa. Mi a bin for di un pais i ta un diferensia grandi. Lamentablemente e asuntu di ‘coronavirus’ a presentá i kosnan a kambia. Esaki no solamente na Boneiru, sino mundu kompletu.
Pa loke ta trata e parti kriminalidat, esaki no ta asina alarmante na Boneiru. Boneiru ta hopi sigur, esta hende por konfia ku e ta relativamente seif, sea riba kaya òf na kas. Esei no ta nifiká ku nada no ta pasa òf ta bai pasa. Simplemente e ta sosodé ménos kompará ku otro lugánan. E bon di Boneiru ta ku mayoria hende konosé otro i esei ta yuda pa un bon trabou, sigur pa loke ta trata esun di Polis, gezaghèber, Marechaussee, duana i OM.
Un menor di edat meresé kastigu momentu e aktua inkorekto. Sinembargo mester yud’é pa e no kontinuá den e mal kaminda. Kada bia tin hende nobo ta kai den man di hustisia òf esnan di kustumber ta kontinuá, sinembargo tin ku a stòp di presentá dilanti hues. E ta varia. Pa loke ta trata uso di droga, entre otro mariwana ta keda algu ilegal. Ta notabel mayoria hende ku ta usa mariwana, e ta trankilisá nan. Solamente algun persona ta bira agresivo ku uzo di mariwana. Pa loke ta trata otro tipo di droga no por kompará, manera entre otro cocaina etcetera, ku ta hopi fuerte pa e hende i dañoso pa nan salu,”fiskal mayo ter Steege a bisa.
Labamentu di plaka na Boneiru ta rekerí hopi atenshon. Hopi hende ta purba pa hasi esaki na Boneiru. Ta hopi importante pa buska bon informashon di esnan ku ta inbertí den Boneiru for di eksterior, di unda nan ta haña e mion nan di dòler. Si nan no por splika, esei ta duna un bista kla ku e sèn ku nan tin no ta legal.
Pa loke ta trata e parti di gobernashon na Boneiru, nan tin bia ta kritiko pa loke ta trata reunionnan di konseho insular. Si nan traha den bon harmonia i huntu ku gezaghèber, sigur esei ta na bienestar di e isla.
Pa loke ta trata e mundu nobo di media sosial, entre otro ‘Facebook’, hende no por menasá otro. Esaki ta un echo kastigabel. Si un persona sinti ku e ta menasá, tuma kontakto ku polis. Na final mi ke bisa ku mi a siña hopi na Boneiru i danki pa tur e kontaktonan ku mi tin. Prensa mester keda kritiko riba polis, ministerio públiko i polítikonan. Tur kos bon pa Boneiru ku e futuro nobo i briante, fiskal mayó ter Steege a bisa.


text:
Ganso Checo
Raza Checo di Ganso
Ganso Checo
E ganso Checo ta e unico raza nativo na e pais. E ta un raza ya ta existi pa varios siglo.
Compara cu otro raza, e ganso cheko ta relativamente chikito, pero resistente na come y na reproduce. E ganzo aki tin un insitnto maternal halto pa pone webo y cria e jiu nan.
E plumanan di e ganso Checo ta halto den calidad, y tin mihor cu mayoria di ganzonan pa wordo usa pa yena cusinchi.
E ganso checo ta un raza especial pa cria extensivo riba un escala chikito, mescos cu criadornan a hobby pasobra e alimentacion ta hopi bon. Pasobra e tin un curpa mas chikito, e producion total di carni ta mas abouw. Pa e motivo aki, e ganso Checo no por competi cu gansonan mas grandi. Su ventaha ta den e matadero mas grandi cu ta rindi, y carni di miho calidad cu ta mas fini y tin miho sabor.
Debi na demandanan mas abouw, su cria ta mas probechoso pa criadornan chikito compara cu e cria di e razanan di ganso mas grandi y pisa o hibrido y special pa broiler.
Un tempo, e ganzo checo tabata mas amplio den regionnan di Chekoslovakia, especialmente den e parti zuid y west di e pais. E tabata representa un parti grandi di e entrada di criadornan di bestia. Na mitad di siglo 19, mas di 50 mil ganzo a wordo exporta cada anja pa Bavaria (Alemania) mas di 1000 tonelada di weba pa Alemania, Francia, Swiza y Hulanda. 100 tonelada di webo pa Alemania, Belgica y Inglatera.
Breed description
Ganso Checo
Peso
Macho di ganso 5,5-6,6 kg
Hembra di ganso 3,5-5,6 kg
Egg production 10-20 webo
Peso di webo 120 g
Kolo di webo white
Utilisation carni, plumanan, (webo)
Ring size
Macho di ganso 24 mm
Hembra di ganso 24 mm
Copyright © Ganso Checo, 2006-2021. All rights reserved. Last update: 11. di october 2019


text:
Oranjestad-Den e rapport di Algemene Rekenkamer Aruba (ARA) a keda publica cu Gabinete Eman a gasta 50 miyon sin autorisacion previo di Parlamento y sin splicacion alguno di e Minister di Finanzas riba e motibo di e gastonan extra aki.
Riba pagina 26 di e rapport di e investigacion di ARA riba e Cuenta Anual 2013 di Pais Aruba, ARA ta señala cu riba nivel total di gobierno, tin surpaso di gasto di 50 miyon. Esaki lo mester a keda splica pa e Minister di Finanzas den e cuenta anual, pero esaki no tabata e caso.
Mester remarca cu Ley di Comptabilidad ta prescirbi den articulo 14, cu si gobierno ta premira cu e lo surpasa e suma di gasto pa cu Parlamento a aproba, gobierno lo mester pidi permiso previo di Parlamento pa por hacie. Si e gastonan extra wordo haci toch, e ora e Minister ta personalmente responsabel pa paga pa e gastonan extra aki. Den e caso aki ta bisto cu tin Ministernan cu a gasta mas cu nan tabata apodera pa gasta door di Parlamento y segun Ley lo mester wordo poni personalmente resonsabel pa esaki.
Ta keda awor na e mayoria den Parlamento pa realisa cu Gabinete Eman a tuma nan haci grandemente y cu e tipo di falta di respet y trapamento riba nos Ley di Comptabilidad no ta aceptabel na nos Pais. Parlamento mester manda e señal corecto y usa e toolsnan na alcanse di Parlamento pa sanciona e Ministernan cu a actua contra e apoderacion duna door di Parlamento.


text: Diasabra mainta a drenta informe di cu tin un persona busca pa justica y cu lo ta arma dilanti ex-United Dinner ultimo Barabar den Driemasterstraat, mesora a dirigi patruyanan den un forma tactico pa acerca e sospechoso aki y detene. Cu astucia y corage polisnan a enfrente y a logra detene. Na e sitio tambe tabata tin 2 otro persona cu pa precaucion a ser manda plat na vloer tambe pa asina polis por haci nan detencion den tur trankilidad. Unabes e vehiculo di transporte a yega nan a transporte pa warda di polis. E otro sospechosonan a ser cori for di e sitio manera e operativo aki a pasa.


text:
A bai sosega den brasa di Senor
Fritsgerold Edsel Maduro
Mihor conoce como “Frits”
28 maart 1974 – 2 april 2021
Na nomber di su:
Tata:
†Ogenio Maduro
Mama:
†Olivia Maduro-Fingal
Rumanan:
Eugene Maduro
Orvin Y Rosa Maria Maduro-Cordoba
Sobrina(o)nan:
Kevin, Bryan y Kendra Maduro
Omo y tantanan:
† Pedro “Sain” Fingal y Yolanda Fingal Querero y Famia
†Feliz Fingal y †Lucia Fingal Tromp y Famia
† Freddy Fingal
†Casimiro Ricardo Fingal
† Fridoline Veronica Fingal
Charles John Fingal y Famia
Gertruida Helen Fingal y Famia
Ambrosio Maduro ( na Korsow )
Rafaela Maduro ( na Korsow )
† Jozef Maduro
† Odulio Maduro
†Edita Angela Maduro
† Marina Servanie Maduro
† Rosa Van Thijs Maduro
† Luis Maduro
†Edwin Maduro
Prima y primonan na Aruba y Korsow
Su iha:
Stacey Sevinger
Su amigunan di grupo di Whatsapp eks studiantenan di UNA : Gregory Coeriel, Jarvis Alexina, Grensly Lacroes, Rolin Eustarius, Raymond West, Ewart Martijn, Patrick Valks, Elias Halabi, Ashwin Behillia, Denisio Lake, Wilfrido Danchi, Stephen Bourne, Micheal Look, Sharlon Martina, Reginal Pourier, Rensley Dortalina, Luis Da Silva.
Su bon amigo nan na Aruba: Juan Sevinger, Marlon Maduro, José Da Silva, Bruce Ponson, Fui Da Silva, George Lucas (Corsow) Benny Sevinger, Franklin Maduro, Bito Vrolijk y Aldrick Tromp.
Su bon bisinja:
David (Chino) So y Ika So
Su amigonan di Surprise Softball Team Organization, Riverplate, Markson Racing.
Demas famia:
Fingal, Maduro (Aruba) Tromp, Hek, Maduro (Korsow) Ostiana, Servanie, Van Thijs
Si den nos tristesa nos por a lubida un famia nos ta pidi nos disculpa.
Acto di despedida lo tuma lugar diabierna 9 di april 2021 na Royal Funeral Home di 9’or pa 11’or di mainta, sigi pa acto di cremacion.


text:
Aruba mester di e rosea financiero pa sali for di e crisis cu nos ta aden
Alan Howell, parlamentario di Fraccion di POR despues di e reunion cu gobierno unda a duna mayoria di parlamentario a duna aprobacion pa firma acuerdo di sosten financiero di Hulanda a duna su comentario.
El a indica cu ta un dia cu el a premira caba y na diferente ocasion el a expresa publicamente cu for di ora Prome Minister a bay Parlamento algun luna pasa pa informa cu tur sinceridad con e situacion financiero ta na nos pais e tabata sinti cu zuursof ta cabando,cu rosea ta cabando. Esaki ta trece cu ne, cu na cierto momento, sea cu kier of no, mester hala dos stap bay atras pa asina por bin cu pasonan firme dilanti.
“Pami for di e tempo ey tabata hopi duidelijk cu nos no ta bay tin salida den e situacion financiero cu nos pais ta. Loke si mi mester bisa ta cu si tabata pa mi parti, e firmamento lo a tuma luga caba, pasobra nos pais tin mester di e yudansa. Mi ta di acuerdo tambe cu mi coleganan di coalicion, especialmente di Fraccion di MEP y lider di Fraccion di POR, Dellanire Maduro, cu tabatin opinion cu kisas tuma un tiki mas tempo y duna e gobierno e hermentnan necesario pa por bin cu miho pakete y solucion, nos por sali miho di loke Hulanda a bin ta ofrece”, Alan Howell a indica.
E ta agrega cu nota Fraccionnan di MEP, POR y RED so, sino Parlamento complete a pasa un mocion dunando instruccion na Gobierno pa bay negocia na mesa un biaha mas, y esey ta lo cual a pasa. Den Parlamento a duna nan sentimento riba e acuerdo cu Gobierno a logra yega y Alan ta convenci cu nos ta riba e bon caminda, cu a logra scapa di diferente otro exigencianan cu Hulanda kier a impone riba nos, por a mira e cambionan cu Gobierno a logra, specialmente e parti di salvaguardia nos autonomia como Gobierno y Parlamento. “For di cuminsamento nos a bisa cu no ta aceptabel pa ningun Hulandes bin sinta riba stul di Parlamento. Nos a logra esaki! Mi ta kere esaki ta un di e stapnan grandi cu nos di Fraccion di POR ta bisa cu nos ta OK cune. Nos ta sinti nos comfortabel, nos no ta bisa cu e ta e miho cos cu por a pasa pa nos pais pa entidadnan bin controlanos, pero nos no tin ‘way out’. Nos tin mester di e placa aki, nos tin mester di 209 miyon Florin pa fin di aña, sin papia di ora aña habri ora cu nos lo tin mester di mas fondo”.
Howell ta bisa cu Hulanda a priminti cu nan intencion no ta pa bin goberna na Aruba of tuma over Parlamento cu Gobierno, nan intencion ta pa yudanos sali for di e crisis cu nos ta aden y e ta confia den e palabra aki. Pero algo cu e ta bisa si cu ta sigur, cu si no bay di acuerdo, cu si no duna Gobierno e ‘rugdekking’ aki, e crisis ta bira peor, e situacion financiero ta bira peor y tin ciudadanonan cu ta conta cu den Parlamento ta bay trata e caso aki sin politikeria, na un manera husto y na un manera cu nan por confia riba e parlamentarionan pa sali na e miho forma posibel di esaki.
“Nos ta yegando fin di aña, nos ta drentando den temporada di Pasco, nos pais y nos hendenan merece trankilidad y pesey mi kier a gradici Gobierno y Minister President cu na un manera profesional a sigui delibera te ora a yega na un producto cu gran mayoria di nos den Parlamento ta sinti cu nos ta duna ‘green light’ pa Gobierno firma dentro di poco, pasobra Aruba mester di rosea, Aruba mester di e placa aki”, Alan Howell a expresa.
Na final el a gradici Gobierno di Hulanda tambe cu si no ta pa nan, Dios sa con nos paisy nos ciudadanonan lo tan a e momentonan aki. “Cu Dios bendiciona nos Pais Aruba y cu poco poco nos lo sali for di e crisis aki”.


text:
Conferencia na Aruba riba tecnologia Aleman
ORANJESTAD – Diaranson dia 24 di maart 2021, ta estrena e proyecto di Smart Buildings for Sustainable CaribbeanIslands - Green Tech made in Germany pa medio di un conferencia virtual for di Renaissance Convention Center di 9.00 a.m.- 2.00 p.m. Expertonan di Alemania y otro islanan di Caribe, incluyendo Aruba, lo discuti e posibilidadnan y e potencialnan pa prijsnan rasonabel pa energia door di adopta tecnologianan sostenibel den casnan y edificio.
E consorcio aleman “German Green Technology Hub“ ta na Aruba di siman pasa pa hiba diferente combersacion na Aruba. E consorcio ta consisti di varios specialista Aleman den energia renobabel, eficiencia den energia y materialnan di construccion alternativo. Sigur, un tema interesante pacompanianan di construccion y desaroyadornan di proyecto paasina introduci sistemanan y tecnologianan nobo den proyectonan residencial y comercial.
E consorcio Aleman aki ta planea pa construi un Smart EnergyHouse den Smart Community Aruba como un showcase pa e region. E obhetivo ta pa mustra con productonan y tecnologianan Aleman por contribui na reduci e consumo di energia na Aruba y den Caribe. Entre otro, Smart EnergyHouse lo uza energia di solo, di biento y lo ekipa e sistemananpa fría, isola y ventila. E plan ta pa construi e Smart EnergyHouse na 2021 cu cooperacion estrecho di FCCA y otro stakeholders di Smart Community Aruba y tambe cu sosten di e Camara di Comercio Aleman-Hulandes.
E conferencia cu lo tuma lugar diaranson 24 di maart, lo enfoca riba tecnologianan cu hotel, oficina, aeropuerto, edificio y residencianan por incorpora. Participantenan lo por presencia oradornan y un panel di experto. Tambe lo tin un sesion di networking 1:1 cu e expertonan, otroparticipantenan, representantenan di gobierno y di companianan di Alemania y di Caribe.
Un biaha mas Departamento di Asuntonan Economico, Comercio y Industria (DEACI) ta aporta na e proyecto akicomo un partner di Camara di Comercio Aleman-Hulandesdesde 2018. DEACI ta invita empresarionan, inversionista y expertonan pa atende e conferencia sea en persona of online.
Por registra na https://www.dnhk.org/veranstaltungen/details/german-green-technology-conference
Pa mas informacion, por tuma contacto cu Departamento di Asuntonan Economico, Comercio y Industria na 521-2419.


text:
Hunto nos ta logrando recuperacion
ARUBA A SURPASA 66 MIL PERSONA VACUNA
71.8 % di nos grandinan ta vacuna
Durante Conferencia di Prensa di Gobierno di Aruba dialunsa mainta, Prome Minister Evelyn Wever-Croes a elabora riba Entrante dialuna 14 di juni, Aruba ta na 20 caso positivo y tambe tin un averahe di 3 caso nobo pa dia. E positivity rate ta na 5% riba un averahe di 7 dia. Esaki, Prome Minister ta enfatisa, ta pone cu nos por bisa cu nos tin e parti di e crisis di salud domina.
Pa loke ta e campaña di vacunacion nos ta na 67% di nos poblacion vacuna y nos kier yega 85%. Pa cu esaki nos lo tin campañanan adicional cu lo bay cuminsa. Den e grupo di esnan di 60+ nos ta na 71.8% casi 72% y nos kier yega na 85%.
“Tur esaki ta pone cu nos ta sigui den e plan di crisis pa loke ta trata e recuperacion pero nos ta keda alerta, vigila y evalua cada tres dia pasobra te ainda tur cos ta mustra cu e cifranan ta bahando. P’esey nos ta traha cu e averahe di 7 dia. Si nos ripara cu e cifranan ta exigi otro atencion mas estricto, nos lo cuminsa cu esey mesora. Aworaki nos ta enfoca riba recuperacion.
Ora mi ta papia di recuperacion mi ta papia di e recuperacion economico y e salud mental di nos poblacion pasobra e pandemia aki hunto cu tur e medidanan a ocaciona hopi presion riba salud mental di nos ciudadanonan.
Gobierno y Crisis Team a reuni cu Respaldo, AZV y DVG siman pasa y a encarga nan pa bin cu un crisis plan pa con ta bay trata cu e recuperacion di salud mental y den e dianan aki lovmester ricibi e plan aki.
“Nos lo percura pa tin fondonan disponibel pa asina Respaldo, AZV, DVG y otro stakeholders riba e tereno aki por traha riba trece e salud mental den nos comunidad”, Prome Minister Evelyn Wever-Croes a termina bisando.


text:
WILLEMSTAD – E ginekólogonan i parteranan den koperashon ku GGZ a kuminsá un investigashon bou di muhé na estado na Kòrsou. Ta monitòr tur muhé bou di kòntròl, pa asina haña un bista mas kla di e desaroyo di sesu di un feto i defekto eventual.
“Nos ke pa tur muhé na estado mas pronto posibel kai bou di kòntròl un kaminda”, Peter van Heesch, spesialista di eko i partero ta konta. “Asina nos por kuminsá trempan ku eko i registrashon di desaroyo.”
Na Kòrsou mas o ménos 2000 beibi ta nase pa aña. Den añanan anterior un promedio di tres yu tabata nase ku mikrosefalia, un kabes muchu chikitu. Awor ku kisas tin un relashon entre e viro di zika i mikrosefalia, ginekólogonan i parteranan a traha un protokòl.
Kasi mesora despues di a registrá zika (20 di yanüari) a lanta e protokòl i e tin dos banda. “Nos ke informá muhé tokante di zika i kon nan por evitá un infekshon, pero nos ke buska drechi tambe kon ta na Kòrsou eksaktamente ku e desaroyo di sesu di un feto”, Van Heesch ta bisa.
Balor adishonal
E investigashon no tin solamente un balor adishonal pa e konosementu di zika. Mikrosefalia ta bini ora tin un defekto di sesu, pero e defekto aki a kuminsá mas promé. “Pa motibu di un mal desaroyo di sesu no solamente bo ta haña mikrosefalia sino tambe por ehèmpel Síndroma di Down. Tambe pa konosementu na Kòrsou di esaki e investigashon aki tin balor adishonal, pasobra no tabatin e datonan aki nunka.” Aktualmente tin referensia si tokante por ehèmpel grandura di e kabes di beibi na Kòrsou, pero un investigashon di e desaroyo, riba e eskala aki nunka no tabatin.
E investigashon ta dura te ora bini mas klaridat. Muhé na estado tur ta haña informashon delantá tokante e investigashon via un formulario ku nan por firma. Si bin sali ku un muhé tin zika un ginekólogo ta sigui trat’é. Tambe lo hasi por lo ménos un eko èkstra na 32 siman. Esei normalmente ta e di tres eko i SVB ta paga pa dos so. “Nos ta den deliberashon ku SVB ainda pero nos ta hasi e di tres eko kaba”, Van Heesch ta bisa.
Sobrá akshon
Entretantu a konfirmá 35 kaso di zika na Kòrsou. ADC ta traha huntu ku gobièrnu na un tèst ku por demonstrá zika mas lihé den sanger i orina. Tambe GGZ a habri dos liña pa kontestá pregunta òf pa pidi kòntròl pa un bario: e number ta 0800-0888 (grátis) i 9345. E number grátis ta fásil pa alkansá pero no por yam’é ku un telefon selular. E number di kuater sifra si pero despues di a purba vários bia e no tabata alkansabel.
No tin pániko
Ounke mundialmente tin miedu di zika ta manera e inkietut bou di muhé na estado na Kòrsou no ta masha grandi. Segun partera Annemieke Plugge e ta diferente serka kada muhé pero sigur no tin pániko. “Hende muhé ku tin mas tantu tempu ta biba na Kòrsou, a kustumá ku e kosnan aki. Pasobra ta un isla tropikal. Naturalmente nos ta haña pregunta si, i e muhénan ta kontentu ku e ekonan èkstra, pero pániko mes sigur no tin.”
Outor Elisa Koek


text:
WILLEMSTAD – “Bon enseñansa, un bon kuido di salubridat i un bon kuido na edat grandi”, esaki tabata e soño di Emily de Jongh-Elhage mas ku dies aña pasá ora el a kuminsá na e desmantelashon di Antia Hulandes.
Awor despues di dies aña e pais ta mas mal pará finansieramente ku e tempu ei. “Nan a traha masha malu.”
Tekst gaat verder onder de video
Outor Kim Hendriksen (Na Hulandes)
De Jongh-Elhage ta e último promé minister di Antia Hulandes. Despues ku su partido PAR a gana elekshon di 2006, a nombr’é komo promé minister pa guia e proseso di desmantelashon di Antia Hulandes.
Sanashon di debe
Un di e puntonan di enfoke pa e èks promé minister tabata pa eksonerá e debe di 4.2 miar florin. “Nos a papia pa kompartí e debe ku tur e islanan, pero mi a preferá pa kada isla bira blachi kuminsá di nobo”, asina De Jongh-Elhage ta bisa, “i a logra esaki, pero entretantu nos debe a subi atrobe bai mas ku 3 miar. Nos ta bèk kaminda nos a kuminsá.”
Despues ku Hulanda a apsolvé e debe di e islanan, i presupuesto di Kòrsou tabata mustra un sùrplùs, e islanan por a kuminsá ku un blachi nobo: “enseñansa, kultura, deporte i kuido médiko, por a konstruí tur di nobo. Un pais nobo ku por tabata un ehèmpel pa e paisnan den e parti karibense”, e èks promé minister ta konta.
Djis despues di 10-10-’10 De Jongh-Elhage tabata prekupá kaba
Den tres aña apénas a sobra algu di e sùrplùs. Tres aña despues di 10-10-’10 De Jongh-Elhage tabata prekupá kaba pa e posishon ku e isla tabata aden. “E palabra mágiko tabata konfiansa i esei nos tabatin promé ku 10-10-10. Ekonomia tabata floria. Awor e konfiansa a bai.” Lesa bèk aki.
Ku asombro e èks promé minister ta mira e aktitut di e polítika di awe. “E manera ku nos ministernan tabata papia durante un rueda di prensa, bo no ta papia asina si bo mester negoshá ainda”, De Jongh-Elhage ta bisa. “Ta manera e polítikonan ta traha pa nan mes i no pa pueblo.” E partido di De Jongh-Elhage, PAR, aktualmente ta na mando bou di promé minister Eugene Rhuggenath.
Ántes nos tabata diskutí den salanan patras pero saliendo pafó, serka prensa i pueblo nos tabata bini ku solushon. Nos no tabata kaba ku otro den públiko.
Akuerdo fiansanan di corona
E èks minister ke men e reakshonnan di e ministernan den e rueda di prensa pa motibu di e kondishonnan ku Hulanda a buta pa risibí e di tres tranche di ayudo di emergensia pa motibu di e krísis di corona. De Jongh-Elhage ta spera ku e paisnan e tempu binidero lo para huntu pa solushoná e krísis ekonómiko i finansiero. “Nos ta huntu den Reino, ta huntu so nos por sali aki ‘fo atrobe.


text:
Pa varios aña caba tin algun edificio den centro di nos ciudad, di cual nunca ta tende nada, no den e ultimo añanan en todo caso, cu den e estado actual sigur no ta contribui na e bunitesa di nos capital.
Un di nan ta den cara di e turistanan crucero, e edificio antiguo di DOW. Mester bisa si cu no ta laga e edificio completamente pa su cuenta, e ta bastante bon pa loke ta verf, pero ta logico cu no por sigui asina pa varios aña mas. Den pasado tabatin plan pa bende e edificio, dunando e posiblemente un destino comercial, pero e plannan ey no a resulta. Banda di e edificio a aparece un strip mall cu un arkitectura aceptabel, y restauracion di e edificio cu su historia lo caba di drecha e parti di boulevard aki.
Otro edificio cu tambe ta totalmente deteriora, pero tin un uso parcial ainda, ta e edificio unda warda di polis di Playa den Wilhelminastraat ta situa. Segun nos ta comprende, e planta abou ta den uso ainda, igualmente e parkeo, y polis tin hopi aña hospeda den un anexo na otro banda di caya. Pregunta ta cu asina e situacion di nos cuerpo uniforma ta bay keda. No solamente cu e situacion den e caya aki no ta ideal como base di operacion p polis, pero ademas otro seccion di e cuerpo necesariamente ta opera di otro base, manera Recherche cu ta den otro edificio na Frankrijkstraat.
No ta straño cu cualkier otro issue ta resulta di biaha den consulta di miembresia di sindicato di polis, pero e situacion di falta di un base di operacion bon, tanto pa loke ta ubicacion como espacio y funcionalidad, no ta haya atencion? Ta parce nos un tema legitimo.
Banda di tur otro asunto cu gobierno mester atende, y cu tin prioridad, ta di spera cu na cierto momento por haci algo cu e dos edificionan aki.